
Mahomet este cea mai filosofică tragedie a lui Voltaire, în sensul că teza 
antireligioasă îi organizează acţiunea şi îi impune caracterele. Este prima încercare 
de psihologie religioasă în teatru tratată de pe poziţiile gândirii burgheze 
progresiste din secolul al XVIII-lea. Mahomet nu este un inspirat, unul din acei 
profeţi  stăpâniți de credinţa  nezdruncinată că predică învățătura divină; 
reprezentantul lui Allah pe Pământ este un politician ambitios, de o viclenie pe 
măsura cruzimii sale; se serveşte de o nouă religie, conştient că înlocuieşte un şir 
de superstiții cu un altul, numai pentru a izbuti în planurile sale de dominatie. 
Alături de Mahomet, Voltaire a creat pe Side, tipul discipolului fanatizat, entuziast, 
fără voinţă, criminal din îndemnul „profetului', dar regretându-şi crima. Numele lui 
a devenit substantiv comun, servind să indice pe neofiții prea Zzeloşi, deveniți 
instrumente oarbe în mâinile unor dominatori fără scrupule. Scena paricidului din 
actul al IV-lea, inspirată poate de George Barnwell a/ lui Lillo, nu este lipsită de 
intensitate tragică. 

După obiceiul său, Voltaire a semănat în această piesă şi alte idei sociale şi 
politice care îi erau scumpe: o tiradă, de pildă (1, 1), impotriva nobilimii ereditare, 
căreia îi opune meritul personal drept criteriu de prețuire, teză din arsenalul luptei 
de clasă împotriva feudalității. şi mai insistent autorul repetă concepția eronată 
despre rolul personalităților în istorie (1,4 şi 11,6), după care este de ajuns ca în 
viata unui popor să apară o voință dârză în serviciul unei inteligente lucide, pentru 
ca soarta acelui popor să se schimbe. 

Mahomet rămâne însă un act de acuzaţie împotriva fanatismului religios, o 
demascare a înşelătoriei preoților în spiritul Istoriei oracolelor a lui Fontenelle. Este 
vorba în piesă de propagarea islamismului prin minciună, silă şi crimă; dar cine 
nu-şi dădea seama că demascarea se putea extinde şi asupra creştinismului? 
Mahomet se integra, astfel, celei mai susținute campanii a lui Voltaire, cea 
împotriva superstiţiilor întreținute interesat de preoți şi „profeţi” pentru a le acoperi 
patimi ruşinoase, adesea crime. Tragedia aceasta continuă Henriada şi anunță 
Tratatul despre toleranţă din 1763. 

lată de ce Mahomet n-a putut fi jucat la Paris, ci la Lille, în aprilie 1741. 
Voltaire s-a deplasat special de la Cirey în metropola Flandrei pentru a asista la 
premieră. Bucurându-se de mare succes în provincie, piesa a fost montată în anul 
următor şi la Paris (august 1742). Publicarea a Intârziat din causa cenzurii, speriată 
de culorile În care era înfățișat un promotor de religie. Dar Voltaire nu se intimida În 
faţa opreliştilor. printr-una din piruetele lui obişnuite, găseşte soluţia şi dedică 
tragedia însuşi papei Benedict al XIV-lea, asigurându-l că n-a denunțat decât o 

„sectă barbară” prin „la satira della crudeltă e degli errori d'un falso profeta”. Papa 
cade în cursă şi acceptă dedicația, trimiând În schimb „Vapostolica benedizione” 
celui mai aprig şi mai bine înarmat luptător anticatolic din Franța. Fulgerele 
arhiepiscopiei pariziene deveniră astfel ineficace şi tragedia apăru în 1745 în Franța, 
cu privilegiu în regulă. Un editor olandez o publicase cu doi ani mai înainte, la 
Amsterdam, dar exemplarele fuseseră interzise în patria autorului. Această tragedie 
a fost pentru prima oară tradusă în româneste de lon Heliade Rădulescu sub titlul 
Fanatismul sau Mahomet Proorocul și tipărită în 1831 în tipografia lui. Traducerea a 


constituit una din căile de pătrundere la noi a ideologiei iluminismului francez. 


PERSOANELE 

MAHOMET 
ZOPIRE, şeicul sau şeriful din Mecca 
OMAR, împuternicitul lui Mahomet 
SEIDE 
PALMIRA /sclavi ai lui Mahomet 
PHANOR, sfetnic din divanul oraşului Mecca 
OSTAŞI DIN MECCA 
OSTAŞI MUSULMANI 

Acţiunea se petrece la Mecca 


ACTUL ÎNTÂI 


SCENA | 


Zopire, Phanor 
ZOPIRE 
Eu? Să-mi plec ochii-n faţa unor minuni ce-nşală? 
Să laud pe fanatic şi mincinoasa-i fală? 
În Mecca să-i cânt slava când eu l-am surghiunit? 
Nu! Dar Zopire să fie de zei crunt pedepsit 
De vei vedea tu mâna lui fără de prihană 
Că mângâie răscoala, cu faţa ei vicleană! 
PHANOR 
Ni-i dragă părinteasca ta râvnă arzătoare, 
Tu, sfânt, ce-n Ismael eşti peste divan mai mare, 
Dar jalnică ţi-e râvna şi, oricât de hotărâtă, 
Pe Mahomet nu-l moaie, mai rău îl întărâtă. 
Puteai odinioară nelegiuirea lui 
Cu-a legii sfântă spadă în voie s-o răpui 
Şi-n încleştarea luptei să-năbuşi sub călcâi 
Scânteia răzvrătirii când s-a aprins întâi. 
Ăst Mahomet în ochii-ţi nu s-arăta grozav: 
Un neştiut de nimeni uneltitor mârşav. 
Azi domn e; stăpânirea-i şi-ntâiule rădăcina, 
E-nşelător la Mecca, profet e la Medina. 
Făcu treizeci de neamuri să creadă-a lui scriptură 
Cu fărdelegi pe care noi le privim cu ură 
Ce zic? Chiar în cetate, aici, să află-o ceată 
De-otrava ereziei atât de îmbătată, 
Încât se-nchină numai la vraja-i mincinoasă, 
Imprâştie răscoala şi legea-i nemiloasă, 
Oştirea el şi-o cheamă crezând că-un zeu cumplit 
Îl mână şi îl face mereu nebiruit. 
Locuitorii noştri legaţi sunt toţi de tine, 


Dar sfatul bun e oare urmat cum se cuvine? 


Un dor de nou şi teama şi râvna-nşelătoare 

În Mecca-nspăimântată adus-au întristare. 

Ştiut-ai numai bine ăstui norod a-i face 

lar el mai strigă-ntruna la tatăl său, vrând pace! 
ZOPIRE 

Cu trădătorul pace! 

Ah, neam fără dârzie, 

Nimic bun nu te-aşteaptă, doar crâncena robie! 

Hai, În alai purtaţi-l şi în genunchi slujiţi 

Pe idolul sub care voi toţi veţi fi striviţi! 

Eu îi păstrez o ură, mişelului, adâncă; 

În inima mea rana mai sângerează încă. 

El Însuşi e-mpotrivă-mi pornit din cale-afară, 

Pe soaţa-mi şi copiii crunt îi făcu să piară, 

lar eu prăpăd năprasnic în tabăra-i făcui: 

Cinstită-mi fu răsplata, pierind chiar fiul lui. 

E între noi aprinsă o ură-nverşunată 

Pe care n-o va stinge nici timpul vreodată. 
PHANOR 

să nu stingi torţa urii, dar ţine-o sub obroc; 

S-aduci jertfă mulţimii al sufletului foc. 

Când Mahomet va arde aceste locuri, oare 

Sărmanele-ţi odrasle afla-vor răzbunare? 

Copii şi frate, soaţă, pe toţi tu i-ai pierdut, 

Vezi să nu pierzi şi ţara: ea casă ţi-e şi scut. 


ZOPIRE 
Se pierde ţara numai când este şovăire. 

PHANOR 
Pieirea-i câteodată din prea mare-ndârjire. 

ZOPIRE 
Pierim, dacă-i nevoie... 

PHANOR 


Ah! tristă vitejie, 

Să te Îneci în clipa când ţărmul te îmbie! 

Chiar Dumnezeu, vezi bine, ţi-a pus în mâini un leac 
Ăstui tiran al lumii să-i poţi veni de hac. 


Palmira cea frumoasă, în tabâra-i robită, 

Ce-a fost de tine însuţi prin luptă grea răpită, 

Un înger pare, -al păcii, lin coborât la noi. 

În Mahomet ea poate al furiei şuvoi 

să-l potolească-ndată; o altă cale nu-i. 

Prin crainici ne-a cerut-o, chiar din porunca lui. 
ZOPIRE 

Vrei tu pe mâini barbare ea să ajungă iară? 

Vrei tu să vezi o scumpă şi nobilă comoară 

Că-ncape iar pe mâna ce ştie doar răpune? 

Cum? Azi când ne aduce război şi-nşelăciune, 

Când braţu-i pustieşte şi-nlănţuie pământul, 

Făptura ei cea dulce, momindu-i simţământul, 

Hatârul să-l cerşească de la un pehlivan 

Plătind cu frumuseţea-i o poftă de tiran! 

Nu că-B ajuns la capăt şi anii greu m-apasă, 

lar Mahomet îmi iscă o pizmă ruşinoasă, 

Căci inima-ntristată cu simţuri împietrite 

Nu mai cunoaşte focul dorințelor smintite, 

Dar, fie că făpturii născute să ne placă 

În temeneli dorinţa, fără să vrem, se pleacă, 

Sau că din ziua-n care copiii mi-i luară 

Încerc să-mprăştii noaptea care mă împresoară 

Nu ştiu ce mă atrage spre fata necăjită 

Şi-amarnic gol îmi umple în inima uimită. 

Din slăbiciune-ori poate din dreaptă judecată 

Nu pot decât cu groază s-o văd încătuşată 

În mâna unui monstru, făptaş al rătăcirii. 

Aş vrea s-o văd supusă din voia ei pornirii 

De-a îndrăgi în taină azilul ce i-am dat. 

Aş vrea ca, simţitoare, cu sufletul mişcat 

De-a mele binefaceri cu care-o copleşesc, 

Pe Mahomet urască-l atât cât îl urăsc. 

Acum vrea să-mi vorbească sub bolțile sfinţite, 

Aici, unde ni-s zeii şi-altarele slăvite; 


Ea vine şi-a ei frunte cu nentinate cute, 


Roşindu-se, vesteşte a inimii virtute. 
SCENA II 


Zopire, Palmira 
ZOPIRE 
Făptură-ncântătoare, a bătăliei soartă 
Ce bătrâneţii mele miloasă grijă poartă 
Mi te-a trimis. Nu eşti în barbare mâini robită, 
Cu mine toţi se-nchină la jalnica-ţi ursită, 
La mândra-ţi frumuseţe, a noastră mângâiere. 
Dacă-mi rămâne încă o urmă de putere 
Voi împlini a tale dorinţe. Ci, haide, zi-le! 
Şi zilele-mi din urmă vor fi ferice zile. 
PALMIRA 
De două luni, stăpâne, sub legea ta-s captivă, 
Dar iert a mea durere; fu soarta milostivă. 
Mărinimoasa-ţi mână blând lacrimile-mi şterse 
Ce osândise cerul ca ochii mei să verse. 
Mă-ndeamnă vorba-ţi bună să îndrăznesc rostirea 
Şi-ţi spun: doar de la tine mi-aştept eu fericirea. 
Să-mi frângi aceste lanţuri, el, Mahomet, îţi cere 
Şi la a lui dorinţă adaug a mea vrere. 
Dea Domnul s-asculţi glasul, iar eu să-i pot da veste 
Că, după cer şi dânsul, Zopire părinte-mi este! 
ZOPIRE 
La Mahomet ţi-e gândul, plângi dup-a lui robie, 
După deşertul groaznic şi-a taberei urgie, 
În prada tulburării şi rătăcind cu şatra! 
PALMIRA 
Unde te trage dorul acolo ţi-este vatra. 
E Mahomet acela care-a făcut să-ngâne 
întâia mea simţire, iar ale lui cadâne 
M-au îndrumat, copilă, cu sfatul lor cuminte; 
Haremul lor e-un templu în care-aceste sfinte 


Înalţă către ceruri sfioasele lor mâini 


Slăvite de întâiul stăpân între stăpâni. 

O zi nenorocită, vai, fu singura zi 

Când soarta bătăliei dureri mari le urzi. 

Stăpâne, fie-ţi milă de-un suflet chinuit 

Rămas pe-acele locuri de care-i despărţit! 
ZOPIRE 

îţi înţeleg, Palmira, nădejdea mângâioasă: 

Să-i fi-ntr-o zi acestui stăpân semeţ mireasă. 
PALMIRA 

Mă uit la el smerită, cu suflet tremurat, 

În Mahomet văd numai un zeu încrâncenat; 

Nici nu gândesc la astfel de-mpărătească nuntă: 

Atâta strălucire o roabă nu înfruntă. 
ZOPIRE 

Ah, chiar de-ai fi oricine, poate că nu-i născut 

Să-ţi fie soţ acesta, nicicum stăpân temut; 

Tu pari din seminţia făcută să dea legi 

Arabului ce calcă trufaş la rând cu regi. 
PALMIRA 

Noi nu ştim ce înseamnă a naşterii trufie, 

N-avem părinţi, nici ţară, robi din copilărie; 

La fel în lanţ cu toţii robia ne-o-ndrăgim, 

Ne e străină lumea, pe Domnul doar slujim. 
ZOPIRE 

Străină-ţi este lumea! Şi vrei să fii uitată? 

Cum? Pe-un stăpân slujindu-l, nu-ţi este nimeni tată? 

Fără copii şi singur în ăst loc al tristeţii 

Vedeam în tine-un reazăm în anii bătrâneţii, 

Şi grija mea de-a-ţi face o soartă mai senină 

Pe-a mea ar fi-ndulcit-o, de-amar de ani haină... 

Dar te scârbeşte ţara şi legea-ţi pare rea! 
PALMIRA 

Ata să fiu, stăpâne? Cum? 

Nu-s nici eu a mea! 

Tu ai fost bun cu mine, n-am să te uit vreodată, 

Dar Mahomet e-acolo ce-mi ţine loc de tată. 


ZOPIRE 
Ce tată! Zei din ceruri! Ăst monstru-amăgitor! 
PALMIRA 
În el atâtea neamuri văd pe profetul lor 
Trimis să tălmăcească pe Dumnezeu în lume, 
Şi tu îi dai, stăpâne, neauzite nume! 
ZOPIRE 
Bieţi muritori cu ochii-n ciudată-ntunecare! 
Se leapădă de mine ca să-nalţe-altare 
Tâlharului ferice cruțat de-al meu judeţ 
Ce-abia scăpat de caznă s-aşază-n tron măreț. 
PALMIRA 
Mă înspăimânţi, stăpâne! Nicicând mai înainte 
N-am auzit de-aceste năprasnice cuvinte. 
Mărturisesc acuma că-n suflet o pornire 
Pe tine te-nălţase la dreaptă stăpânire, 
Dar când pe-ocrotitoru-mi l-acoperi de ocară, 
Nu simt pornirea blândă, ci groaza mă-nfioară. 
ZOPIRE 
Credinţă mincinoasă! 
Canoanele-ţi barbare 
Smulg omenirii inimi, cele mai simţitoare! 
Eresurile tale sunt jalnice, copilă, 
Şi-n ciuda vrerii mele mă faci să-ţi plâng de milă! 
PALMIRA 
Şi nu mă laşi, stăpâne? 
ZOPIRE 
Nu, grija-mi nu te lasă 
Tiranului ce-nşală o inimă duioasă, 
Mai scumpă-mi eşti acuma de când stau să te-ascult 


Şi îl urăsc de-aceea pe Mahomet mai mult. 
SCENA III 


Zopire, Palmira, Phanor 
ZOPIRE 


Phanor, aduci vreo veste? 

PHANOR 
La porţile păzite 
De unde vezi Moadul cu lanuri înverzite 
Omar sosi acum chiar. 

ZOPIRE 
Cum? Crâncenul Omar 
Pe care îl înhamă păcatul la-l său car, 
Care-a-nfruntat tiranul ani mulţi, vrând piept să-i ţină, 
Tiran căruia astăzi el însuşi se închină, 
El, ce ştiuse ţara s-o apere destoinic? 

PHANOR 
Poate-o iubeşte încă. 
Acest fălos războinic 
Nu ne-a părut prea crâncen venind spre noi senin 
Cu paloşu-ntr-o mână şi-o creangă de măslin. 
Înfăţişând zălogul de paşnică solie 
Vorbi, cerând şi dânsul un om zălog să-i fie. 
E şi Seide. 


PALMIRA 
O, Doamne, ce milostivă soartă! 
Seide? 

PHANOR 
Omar soseşte. Paşii spre noi îl poartă. 

ZOPIRE 


să-l auzim! Hai, du-te, Palmira. 
Noapte bună! 

(Palmira iese.) 
În ochii mei s-apară! 
Ce va-ndrăzni să-mi spună? 
O, zei ai ţării mele, care de mii de ani 
Copiii lui Ismael ferit-aţi de duşmani! 
Tu, soare, torţă sfântă, ce-n calea ta senină 
Întruchipezi toţi zeii şi-mparţi a lor lumină, 
La dreapta mea dârzie te-apleacă milostivă 
Ca strâmbătăţii veşnic să-i pot sta împotrivă! 


SCENA IV 


Zopire, Omar, Phanor 
ZOPIRE 
Ei, iată-te în ţara din care ai plecat 
Cu şase ani în urmă, când braţul nenfricat 
O apăra, iar mintea-ţi clocea un gând trădalnic, 
Vuiesc aceste ziduri de-al tău trecut năvalnic... 
Cel ce-a fugit de zeii şi legea dinainte 
Şi e prigonitorul cetăţii noastre sfinte 
Să-mi pângărească pragul cum oare a-ndrăznit? 
Slujindu-l pe tâlharul ce trebuia stârpit, 
Ce caţi la mine? Spune! 
OMAR 
Vin să-ţi aduc iertarea. 
Profetul, cărui Domnul i-a luminat cărarea, 
Necazurilor tale de-o viaţă-ndelungată 
Şi bătrâneţii tale prea milostiv s-arată. 
El, nenfricarea-ţi mândră vrând să o preţuiască 
O mână îţi întinde ce-ar şti să te strivească. 
Eu vin ca sol al păcii pe care ţi-o propune. 
ZOPIRE 
Cum! Răzvrătitul josnic mai îndrăzneşte-a spune 
Că-mi dăruieşte pacea în loc să-mi ceară mila? 
Voi, zei, îngădui-veţi ca Mahomet, cu sila, 
Să ne răpească pacea sau să ne-o dea când vrea? 
lar tu ce vii cu vrerea trădării-n faţa mea 
Nu simţi roşind obrazul slujind aşa stăpân? 
Nu l-ai văzut pe vremuri trăind calic, ceapcân 
Şi căţărat în coada celor din urmă semeni? 
Cu faima lui de astăzi e greu să-l mai asemeni! 
OMAR 
Deprins cu slava cărei nu-i vezi nimicnicia, 
Îi cântăreşti pe oameni şi judeci vrednicia 
După măriri pe care norocul ţi le-a dat. 


Biet om fălos, nevolnic, tu Încă n-ai aflat 

Că-n ochii celui veşnic la fel sunt pieritoare 

Gângania ce-n iarnă s-ascunde târâtoare 

Ca şi semeţul vultur plutind pe cer ca norii? 

Din orice neam s-ar trage la fel sunt muritorii 

Şi nu-i decât virtutea În cinuri să-i despartă. 

Aleşi sunt pe sprânceană cei îndrăgiţi de soartă 

Ce-s totul doar printr-înşii, nu prin străbunii lor. 

Astfel de om îmi este stăpân ocrotitor, 

Doar el în lumea toată s-a-nvrednicit să fie. 

Toţi oamenii la legea-i vor trebui să vie 

Şi pilda mea slujească până-n viitorime. 
ZOPIRE 

Te ştiu, Omar! Zădarnic hârşita-ţi agerime 

Cu sârg întinde-aicea frumoasele-i momeli, 


Zădarnic pe aiurea ai izbutit să-nşeli. 


Cel cui se-nchină-ai voştri stârneşte-al meu dispreţ! 


Goneşte-nşelăciunea şi cată mai istet 

să afli ce-i profetul la care tu te pleci; 

În Mahomet vezi omul şi vezi pe ce poteci 
Vrei să ţi-l urci în ceruri strigoiul tău slăvit, 
Înflăcărat sau mârşav ai fost. 

De-ajuns! mai bine 

Tu mintea ţi-o trezeşte şi judecă-l cu mine! 
Îţi vei vedea stăpânul, mojicul cămilar, 
La-ntâia lui nevastă, neobrăzat coţcar, 
Momind cu caraghioasa ispită-amăgitoare 
Credinţa unei gloate prea lesne-ncrezătoare; 
Cum l-am adus aicea-n genunchi pe răzvrătit 
Şi cum bătrânii noştri-n divan l-au surghiunit: 
Pedeapsă-i prea uşoară la crunta-i mişelie 
Cu Fatma, tot prin peşteri, pe-ascuns fugi-n pustie. 
Şi-acolo-nvăţăceii goniţi de prin cetăti 
Căzniţi În lanţuri grele, stând în singurătăţi, 
Plimbându-şi nebunia ce-i zic dumnezeiască 
Împrăştiau veninul Medina s-otrăvească. 


Chiar tu atunci, tu însuţi, cu multă judecată 

Ai vrut să seci izvorul de-otravă blestemată 
Mai fericit atuncea, mai drept şi mai viteaz 
Tu ai izbit tiranul al cărui sclav eşti azi. 
Dacă-i profet, cum oare-ndrăzneai să-l pedepseşti? 
Amăgitor de este, cutezi tu să-l slujeşti? 
OMAR 
A-| pedepsi voit-am când, orbi, nu am văzut 
Un om atât de mare în el, dintru-nceput. 
Când mi-am dat seama însă că Mahomet e-n stare 
Să schimbe lumea toată-aşternută la picioare 
Când luminat de dânsul, cu flăcările sale, 
Văzut-am cum se-nalţă În nesfârşita-i cale, 
Cutezător În toate şi minunat mereu 
Cum dă osândă aspră, cum iartă ca un zeu, 
Eu viaţa mi-am legat-o de lucitoarea-i stea. 
A răsplătit cu tronuri şi-altare truda mea! 
Am fost, fac mărturie, un orb la fel cu tine 
Zopire, deschide-ţi ochii şi schimbă-te ca mine. 
Şi nu-ţi mai face fală din râvna ta trufaşă 
Nici din prigoana-ţi crudă, atât de pătimaşă 
Din fraţii morţi cu geamăt, din Domnul pângărit, 
Cazi în genunchi În faţa celui ce-ai asuprit, 
Sărută mâna-n care e trăsnetul cel sfânt! 
Tu vezi că după el sunt întâiul pe Pământ? 
Dar locul ce-ţi rămâne-i destul de bunişor 
Ca să-ncovoi spinarea sub nou stăpânitor. 
Vezi tu ce-am fost odată şi ce-am ajuns noi doi! 
Norodul orb, nevolnic, născut e pentru noi, 
Cei mari; în noi să creadă, să se supună nouă 
Domnia, de ţi-e teamă, vom face-o pe din două. 
La măreţii te-nfruptă în loc să fugi de ele 
Şi-nvaţă să vâri groaza-n noroadele mişele! 
ZOPIRE 
Pe Mahomet, pe tine, pe cei de-a voastră teapă 
încerc, Omar, ca groaza să-i facă să priceapă. 


Tu vrei ca eu, şeriful, trădând mârşav divanul 


Să laud răzvrătitul, să-ncoronez vicleanul! 
E drept că-nşelătorul a dovedit că ştie 
Cu bărbăţie multă prevăzător să fie. 
Cunosc, la fel cu tine, şi darurile-i toate; 
De-ar fi avut virtute, erou ar fi fost, poate! 
Dar e, Omar, eroul un trădător cumplit 
Şi-i dintre toţi tiranii cel mai nelegiuit. 
Nu mai vesti aicea minciuna îndurării 
Când marea-i meşterie e cea a răzbunării, 
În focul bătăliei făcu ursita rea 
Ca fiul lui să piară ucis de mâna mea. 
Pe fiu străpunse braţul, vrând să-l răpun pe tată, 
Mânia lui e cruntă ca ura-mi ne-mpăcată. 
În Mecca va intra doar strivindu-mă pe mine. 
Căci pe cei răi să-i ierte cel drept nu se cuvine. 
OMAR 
Ei bine, ca dovadă că Mahomet te iartă, 
Ca să-l urmezi puterea cu tine vrea s-o-mpartă. 
Comorile prădate la regii-nvinşi tu ia-le 
Şi dăruie-le toate la triburile tale. 
Plătim pentru Palmira, pe pace, cât pofteşti! 
AIl tău e-avutul nostru. 
ZOPIRE 
Crezi că m-ademeneşti 
Cerând să-mi vând ruşinea, precupeţind o pace 
Pe mari comori ce-s strânse cu josnice mijloace? 
Sub legea lui Palmira vrei iarăşi să se pună? 
Prea este virtuoasă ca lui să se supună! 
Eu vreau s-o smulg acelor mişei asupritori 
Răsturnători de lege, de datini stricători! 
OMAR 
Ca nempăcatul jude în jilţu-i cocoţat 
Vorbeşti, vrând parcă spaima s-o vôri în vinovat. 
Ca dregător gândeşte şi vorba ţi-o alege 
Grăind cum se cuvine cu solul unui rege! 
ZOPIRE 

Cine-l făcu şi rege? l-a pus coroana, cine? 
OMAR 

Izbânda! Şi-a ta frunte la slava-i să se-nchine! 

La faima lui temută de şoim cuceritor 

Vrea nume nou să lege de pacificator. 

La Salbar, pe ţărmuri, oştirea-i a-nceput 

Cetatea s-o-mpresoare, în care m-am născut. 

Să-mpiedicăm, e vremea, a sângelui ţâşnire! 


Vrea Mahomet să aibă cu tine o-ntâlnire. 


ZOPIRE 
EI? Mahomet? 

OMAR 
El însuşi... 
Te roagă... 

ZOPIRE 
Trădătorul! 


Pe-aceste locuri sfinte de-aş fi stăpânitorul 
Te-aş pedepsi îndată în loc de alt răspuns. 

OMAR 
Te plâng cu-a ta virtute şi chipul ei ascuns! 
Dar pentru că un josnic divan cu tine-mparte 
A cârmuirii cinste cu folosinţi deşarte, 
Domnind cu tine-alături, alerg la-nfăţişare. 

ZOPIRE 
Eu te urmez: vedea-vom cui dau ei ascultare. 
Eu am să-mi apăr legea şi zeii mei şi ţara, 
Tu glasul ţi-l Inalţă-mpotrivă-mi cu ocara 


Acelui zeu ce spaima în lume-o vrea stăpână, 


Pe care îl vesteşte-un tâlhar cu spada-n mână. 


(Lui Phanor.) 
Phanor, tu mă ajută să-nfrâng pe un mişel! 
A-I îndura aicea înseamnă-a fi ca el. 
Să doborâm trufia acestui zurbagiu! 
Gătiţi-i caznă crudă sau mie un sicriu! 
Mă duc, şi dacă sprijin găsi-voi în divan, 


Voi mântui şi ţara şi lumea de-un tiran! 

ACTUL AL DOILEA 


SCENA | 
Seide, Palmira 
PALMIRA 
În temniţa mea tristă un zeu te-a îndrumat? 
Sfârşite-s orice chinuri? Eşti tu cu-adevărat? 
SEIDE 
Palmira, vraja vieţii şi-a suferinţei mele, 
lubită pentru care am plâns cu lacrimi grele 
Din ziua-nsângerată când un vrăjmaş barbar 
în taberele noastre de lângă Salbar 
Veni să mi te smulgă din braţe-nsângerate, 
Şi când, căzut departe pe trupuri sfârtecate, 
Neauzit de nimeni prin râpe şi ponoare, 
Strigat-am moartea, surdă la jalnica-mi chemare. 
Simţeam cum se deschide-o prăpastie cumplită 
Ştiindu-te, Palmira, că eşti primejduită! 
Înflăcărarea, teama şi chinul nerăbdării 
Găseau că ziua vine prea-ncet, a răzbunării! 
O, cum grăbeam asaltul întruna amânat, 
Ceas de măcel în care, de sânge îmbătat, 
Voiam cu a mea mână să ard hâda cetate, 
Unde Palmira-şi plânge pierduta libertate! 
Când Mahomet, pe urmă, ţintind la țeluri sfinte, 
Prea mari să le pătrundă orice sărmană minte, 
Făcu pe-Omar să intre-n al robilor bârlog, 
Am alergat Încoace. Ceruseră-un zălog. 
Mă-nfăţişez Îndată. S-au încrezut în mine 
Şi-acum voi sta-n robie sau voi muri cu tine! 
PALMIRA 
Side, mai înainte ca-n trista închisoare, 
Tu, deznădejdii mele s-aduci o alinare, 
l-am spus, îngenuncheată, celui ce m-a răpit: 


„În suflet vezi-mi dorul ce arde tăinuit; 

În tabără mi-e viaţa, de unde-n vălmăşag 
M-ai despărţit de tot ce-n lume mi-este drag.” 
Picioarele cu lacrimi i le-am udat, smerită; 
Şi-acum de-mpotrivirea-i mi-e mintea îngrozită. 
Pe ochi mi se lăsase un văl întunecat 
Şi-n inima în care zvâcnirea a-ngheţat 
Nici umbră de nădejde nu s-a milostivit. 
Sfârşite erau toate, Side, când te-ai ivit. 
SEIDE 
Şi unde-i muritorul ce stându-ţi dârz în cale 
Nesimţitor s-arată la gemetele tale? 
PALMIRA 
Este Zopire. El pare mişcat de-a mea durere, 
Dar nemilos îmi spune că din a lui putere 
Şi din aceste locuri nu-i nimeni să mă scape. 
SEIDE 
Acest barbar se-nşală. E Mahomet aproape, 
Stăpânul meu cel falnic şi-Omar nebiruitul 
Şi-s eu aici. (Tu iartă-l, Palmira, pe iubitul 
Ce legănat de visuri şi de nădejdi semeţe 
Cutează să s-aşeze după slăvite feţe! 
Noi sfărârâma-vom lanţul, zdrobind asupritorul, 
Şi lacrimilor tale le vom seca izvorul, 
lar dumnezeul nostru, domn al lui Mahomet, 
Ocrotitor al oastei ce jură pe profet, 
Domn ale cărui steaguri le-am dus cu mâini viteze, 
Domn care la Medina sfărmat-a metereze, 
Va dobori şi Mecca, să-i cadă la picioare. 
Omar e în cetate şi nicio tulburare 
Sau spaimă nu cuprinde pe nimeni în popor 
Cum la vrăjmaşi stârneşte vrăjmaşu-nvingător: 
De Mahomet trimis e aici c-un mare ţel. 
PALMIRA 
Lui Mahomet i-s dragă, din lanţ mă scoate el, 
Unind a noastre inimi ce-i stau lui la picioare... 


Dar el este departe, iar noi suntem în fiare! 

SCENA II 


Palmira, Seide, Omar 
OMAR 
Cad lanţurile voastre când cerul porunceşte! 
Păstraţi-vă nădejdea căci Mahomet soseşte! 


SEIDE 
EI? 
PALMIRA 
Însuşi preaslăvitul? 
OMAR 


Divanul adunat Pe Mahomet prin mine acum l-a ascultat: 


„Profetul ce-i de Domnul războaielor ales 
Dintr-ale voastre ziduri - le-am spus - el a purces. 
Stăpân îl ştiu şi regii smeriţi ce i se-nchină, 

lar în cetatea voastră voi nu-l lăsaţi să vină! 

El vine cu robia, au vine cu pieirea? 

Vrând legea să vă-nveţe, v-aduce ocrotirea! 

În inimile voastre-i puterea lui întreagă!” 

Văzui judecătorii că vor să mă-nţeleagă. 

Chiar zdruncinaţi par unii; numai Zopire s-arată 
Nenduplecat, cu teamă de-a minţii judecată, 
Vrând la norod să meargă să-şi cate-n el temei; 
Sunt strânşi cu toţii-acolo, alerg, vin printre ei, 
Îi înspăimânt cu vorba, îi rog, jucându-mi soarta, 
Lui Mahomet îndată cer să-i deschidă poarta, 
Întors, după surghiunul de cincisprezece ani, 

El intră-având alături pe mânarii căpitani 

Ali, Ammon, Hercide şi-o ceată mai aleasă; 

În calea lui mulţimea se-nghesuie să iasă: 

Cu drag se uită unii, ceilalţi ca la duşman, 

Erou în el văd unii, iar alţii un tiran; 

Când unul strânge pumnii şi-l blestemă scârbit, 
Un altul îi sărută picioarele, căit. 

Noi îi vorbeam din suflet mulţimii frământate 


De Dumnezeu, de pace, de sfânta libertate. 

Pierdut, Zopire cu ceata-i de-uneltitori înjură 
Şi în zadar îşi varsă neputincioasa ură; 

În hărmălaia asta, doar Mahomet, senin, 

Ca un stăpân s-arată, cu creanga de măslin. 


E întreruptă lupta! Profetul, iată-l, vine! 
SCENA III 


Mahomet, Omar, Ali, Hercide, Seide, Palmira, oşteni 

MAHOMET 

Stâlpi ai puterii mele, care-aţi crezut în mine, 

Morad, Ammon, Hercide şi-Ali, întâiu-n lume, 

L-acest norod vă-ntoarceţi, vestiţi-i al meu nume. 

Făgăduiţi de toate, ameninţaţi mereu, 

Domnească pretutindeni doar adevărul meu! 

Pe Dumnezeu slăvească-l, dar mai ales să-l teamă. 

Cum? Tu, Seide? Vii singur când nimeni nu te cheamă? 

SEIDE 

O, rege-al meu! Chiar Domnul care te luminează 

Mi-a mers nainte-n cale cu luminoasa-i rază. 

Să-mi dau viaţa-s gata, să fac tot ce mi-e dat, 

Fără s-aştept porunca. 
MAHOMET 

De ce n-ai aşteptat? 

Cei cu prea multă râvnă nu mă slujesc prea bine: 

Eu îl ascult pe Domnul, tu să m-asculţi pe mine! 
PALMIRA 

Azi, nerăbdarea-i, Doamne, iertată rog să fie! 

Crescuţi pe lângă tine din frageda pruncie 

De-un dor a noastre inimi se simt însufleţite. 

Vai, jalnicele-mi zile sunt prea năpăstuite! 

Am lâncezit în lanţuri departe de Medina 

Şi-acum, când printre lacrimi întrezăresc lumina, 

Vei otrăvi tu clipa frumoasă ce-o trăiesc? 
MAHOMET 


Îmi e de-ajuns, Palmira! 

În inimă-ţi citesc. 
să nu priveşti vreun lucru cu teamă sau mirare; 
Te du. Cu toată grija ce-o am de tron şi-altare, 
Nu-mi voi lua privirea, spre tine îndreptată, 
Şi voi veghea asupra-ţi ca peste lumea toată! 
(Către Séide.) 

Pe-oştenii mei urmează-i, 

(Către Palmira.) 
lar tu bagă Ho seamă: 
Slujindu-ţi Dumnezeul, doar de Zopire s-ai teamă 


SCENA IV 


Mahomet, Omar 
MAHOMET 
Rămâi, Omar. E vremea să afli, în sfârşit, 
Ce taină port în suflet, ascunsă-n loc ferit. 
Prea-ncet vine izbânda, prea mare e zăbava 
Care-mi aţine calea şi-mi stăvileşte slava. 
să n-aibă muritorii-n a lor dezamăgire 
Răgaz să-şi frece ochii orbiţi de strălucire! 
Omar, prejudecata-i regina celor proşti. 
Oracolul şi zvoana din uliţi le cunoşti, 
Care-au vestit întruna, făgăduind mereu 
Pe un stăpân al lumii trimis de Dumnezeu, 
Ce-n Mecca va pătrunde călcând biruitor 
Şi capăt va să pună pe veci războaielor! 
Eu din scrânteala lumii mereu am tras folos; 
Da-n timp ce-ai mei, cu trudă, încearcă inimos 
Pe ăst neam nestatornic să-l mişte, să-l Imbune, 
Seide şi cu Palmira cum ţi se par? la, spune! 
OMAR 
Nu-s printre toţi copiii ce-au fost răpiți d-Hercide 
Mai credincioase inimi. Palmira şi Seide 
În jurul tău crescut-au, hrăniţi cu sfânta-ţi lege, 


Alt dumnezeu şi tată nici nu pot Înţelege. 

Nu-s alţi să te slujească mai fără şovăială 

Cu inimi credincioase, mai pline de sfială, 

Nici mai supuşi ca dânşii n-ai printre musulmani. 
MAHOMET 

să ştii, Omar, aceştia mi-s cei mai mari duşmani. 


Ei se iubesc, mi-ajunge. 


OMAR 
Le osândeşti iubirea? 
MAHOMET 
Ah, nu-mi ştii slăbiciunea şi nu-mi ştii pătimirea! 
OMAR 
Cum? 
MAHOMET 


Ştii că în al meu suflet un simţământ aprins 
Printre-ale mele patimi domneşte neînvins. 
Trimis la cârma lumii, mă împresoară larma, 
Cădelniţa şi schiptrul le port în mâini - şi armai 
O luptă-mi este viaţa şi cumpătarea mea 
A stăpânit şi trupul deprins cu luptă grea. 
Eu n-am băut rachiuri ce mintea fac să joace 
Şi care-asmut în oameni porniri de dobitoace. 
Pe arşiţă-n deşerturi, pe stânci, întotdeauna 
Am indurat cu tine şi ploaia şi furtuna. 
lubirea mi-e răsplată şi ea mi-e mângâiere, 
E idolul la care se-nchină-a mea putere, 
lubirea-i Dumnezeul lui Mahomet şi ea e 
Ca râvna-mi de mărire, cu apriga-i văpaie. 
Ţin la Palmira-n taină mai mult ca la neveste; 
Pricepi acum ce furii pizmaşe sunt aceste 
Şi-ocara ce-mi aduce făcând mărturisire 
Că altuia Palmira i-a dat a ei iubire? 
OMAR 

Şi răzbunarea-ţi încă n-a şters aşa ruşine? 

MAHOMET 
Învață a-i cunoaşte ca să-i urăşti mai bine 


Şi află taina care îi leagă pe-ăştia doi: 


Ei din Zopire tiranul născuţi sunt amândoi. 
OMAR 

Cum? El, Zopire? 

MAHOMET 
Li-e tată! Sunt cincisprezece ani 
De când Hercide mi-aduse aceşti copii sărmani; 
La sânul meu hrănit-am doi şerpi plini de venin. 
Făr-a mă şti, de-atuncea, mă ocărau hain. 
Cu mâna mea eu însumi am aţâţat scântei 
De ticăloase patimi care mocneau în ei. 
Vru cerul să adune aici nelegiuri 
Eu vreau... dar iată-l, vine...Spre noi zvârle priviri 
Ce scapără de ură; Omar, stai după zid 
Şi fii cu ochii-n patru, iar garda lui Hercide 
Să taie-orice ieşire, veghind această poartă! 
Porunca mi-o-mplineşte şi-n grabă-aici te poartă! 
Să vezi dacă-i nevoie izbind, să-l nimicesc 


Sau braţul să-mi astâmpăr, să nu mă mai zoresc. 
SCENA V 


Zopire, Mahomet 

ZOPIRE 
Ah, prea e grea povara s-o poarte-a mea durere! 
Eu! Cu vrăjmaşul lumii-n această încăpere? 

MAHOMET 

Te-apropie. Cum cerul ne vrea uniţi, ne cheamă; 
La Mahomet te uită în faţă, fără teamă, 
Şi nu roşi vorbindu-mi... 

ZOPIRE 
Roşesc doar pentru tine 
A cărui viclenie ce ştie să dezbine 
Şi ţara a târât-o la marginea pieirii 
Tu cel ce-arunci sămânţa rea ticăloşirii 
Şi ai adus războiul când pacea era-n toi, 


Doar numele tău iscă zâzania-ntre noi: 

Desparţi pe soţ de soaţă, părinţii de copii, 

Răgazul între lupte e nou prilej să vii 

În inimile noastre cuțitul să ni-l vâri; 

Pe urma ta nasc vrajba şi ticăloase pâri. 

Neauzit amestec, vorbeşte-ntotdeauna 

Prin gura ta-ndrăzneala-mpreună cu minciuna. 

Tiran al ţării tale, aşa-n lăcaşul meu 

Vii tu să-mi dărui pacea, vestind un dumnezeu? 
MAHOMET 

Nu pe Zopire, ci pe-alţii de-ar trebui să-nfrunt, 

Pe Dumnezeu l-aş face să-ţi dea răspunsul crunt. 

Cu spada şi Coranul în mâna-nsângerată 

Pe muritori i-aş face să amuţească-ndată; 

La glasul meu de tunet le-ar fi groaza stăpână 

Şi i-aş vedea nemernici cu fruntea în ţărână; 

Dar îţi vorbeşte omul, fără s-ascund nimic, 


Prea mare-s ca să umblu şi-acum cu şiretilic; 


Vezi Mahomet cum este; singuri suntem, m-ascultă: 


Sunt râvnitor. Fireşte, -n tot omu-i râvnă multă, 
Dar nu fu rege, papă, stăpân sau om oricare 
Un plan să născocească la fel cu-al meu de mare; 
Pe când atâtea neamuri la faimă au purces 
Prin legi, prin meşteşuguri, prin lupte mai ales: 
Arabilor, în fine, azi ceasul le-a bătut! 

Ăst neam viteaz rămase lungi veacuri neştiut, 
Lăsând să i se-ngroape-n deşerturi toată slava, 
Dar zile noi s-arată care ne-aduc izbava! 

Tu vezi, din miazănoapte şi până-n miazăzi, 

În lumea pustiită ce jale se urzi; Vezi 

Persia în sânge cu tronul zguduit, 

Vezi India-n robie, Egiptul înjosit, 

Cetatea constantină cum stă întunecată, 
Şi-mpărăţia Romei trosneşte sfărâmată 

Pe când din trupu-i falnic, desprinse, risipite, 
Ţări lâncezesc în somnul robiei amorţite 


Arabia-nălţa-vom peste ruine, noi! 


24 


Să-i dăm credinţă nouă, să-i dăm şi lanţuri noi, 
Să dăm la lumea oarbă pe noul Dumnezeu! 
Egiptu-avea pe-Osiris ocrotitor şi zeu, 
Italia pe Numa, cretanii pe Minos, 
În Asia Zoroastru fu magul fioros. 
La neamuri fără datini, nici regi, ticăloşite, 
Au dat cu uşurinţă legi slabe, nemplinite. 
Vin după zece veacuri să schimb aceste legi 
S-aduc un jug mai nobil noroadelor întregi. 
Am doborât toţi zeii şi lege-am dat mai dreaptă; 
Suind spre măreție, fu asta-ntâia treaptă. 
Să nu-mi găseşti o vină că neamul mi-l înşel: 
Sfărâm doar ce e putred şi ce-i păgân în el. 
Un Dumnezeu şi-un rege i-am dat ca să-l unesc 
Şi, ca să-i dau şi faimă, nevoie-i să-l robesc. 
ZOPIRE 
Vad ţelurile tale! Cu vrere îndrăzneață 
încerci dup-a ta poftă să schimbi a lumii faţă! 
Tu vrei să dai poruncă prin spaimă şi măcel 
Să cugete ca tine toţi oamenii-ntr-un fel. 
Tu duci prăpăd în lume zicând c-o vrei cinstită. 
Dacă pe noi păcatul ne-a dus în grea ispită, 
Dac-a minciunii noapte ne-a rătăcit, cum crezi, 
Cu ce grozave torţe vrei să ne luminezi? 
Ce drept ai şi de unde să faci pe-nvăţătorul, 
Cădelniţând, şi lumii vestindu-i viitorul? 
MAHOMET 
E-un drept ce-l are mintea cu țeluri luminate 
Asupra celor multe, neajutate gloate. 
ZOPIRE 
Cum? Poate răzvrătitul cu dârza lui trufie 
Pe muritori să-i bage din nou în grea robie? 
El are drept să-nşele, de-nşală-nfumurat? 
MAHOMET 
Da, îţi cunosc poporul; el trebuie-nşelat. 


Îi trebuie credinţe, de-s drepte-ori mincinoase... 


Ce îţi dădură zeii? Ce pleaşcă, ce foloase? 
Ce lauri vezi să crească la ale lor altare? 
Cu tagma ta scârnavă duci omul la pierzare, 
Îi moleşeşti puterea lăsându-l hăbăuc. 
Eu îi înalţ pe oameni, la fapte mari 
Şi duc Şi fac eroi dintr-înşii... 
ZOPIRE 
Zi mai curând jăpcani: 
Îţi poartă-aiurea-nvăţul şi şcoala de tirani! 
Minciunii, la Medina, înalţă-i osanale, 
Acolo ţi-s stăpânii, sub steagurile tale, 
Acolo cei de-o seamă ţi s-au plecat, supuşi, 
Sub ochii tăi, acolo, ei au pierit răpuşi. 
MAHOMET 
Cu mine de o seamă? Profetul nu mai are 
De mult în juru-i oameni să-i aibă-asemănare! 
Eu vâr în groază Mecca şi domn sunt la Medina; 
Hai, crede-mă, fă pace, dacă nu-ţi vrei ruina. 
ZOPIRE 
Pe limbă-ţi este pacea, dar inima n-o ştie. 
Crezi că mă-nseli? 
MAHOMET 
Nevoie nu am de viclenie. 
Înşală cel nevolnic, cel tare-o vorbă-aruncă; 
Azi vin să-ţi cer, dar mâine voi şti să dau poruncă. 
Să vreau te-njug, şi mâine îmi vei sluji doar mie: 
Azi Mahomet, atâta, prieten vrea să-ţi fie. 
ZOPIRE 
Prieteni? Noi? Mişelul! lar vrăji cu-nşelăciune! 
Cunoşti tu dumnezeul să facă-aşa minune? 
MAHOMET 
Cunosc unul puternic, îi dau toţi ascultare. 
EI îţi vorbeşte. 
ZOPIRE 
Cine? 
MAHOMET 

Ananghia cea mare, 
Folosul tău. 
ZOPIRE 
Văd cerul şi iadul să se-nchege 
Mult mai curând ca nodul acesta să ne lege. 
Ţi-e Dumnezeu folosul, al meu dreptatea este, 
Între vrăjmaşii-aceştia-nvoiala e-o poveste. 
Şi care-i corasanul - vorbeşte, de-ndrăzneşti! 
Prieteşugul mirşav să poţi să-l întăreşti? 
E fiul tău acela pe care l-am tăiat? 
Sau sângele-alor mei e pe care l-ai vărsat? 
MAHOMET 
Da, chiar copiii tăi sunt. Cunoaşte-o taină-adâncă 
Pe care-n lume nimeni nu a pătruns-o încă: 
Tu îţi jeleşti copiii, dar amândoi sunt vii! 
ZOPIRE 
Sunt vii ai zis? O, ceruri, ce fericită zi! 
Sunt vii şi trebuieşte s-o aflu de la tine! 


MAHOMET 
Crescuţi au fost de mine şi lanţul meu îi ţine. 
ZOPIRE 
Copiii mei În lanţuri! Cum pot să te slujească? 
MAHOMET 
Voit-a milostiva mea mână să-i hrănească. 
ZOPIRE 
Cum? Mi-a cruțat copiii mânia-ţi nendurată? 
MAHOMET 
Nu pedepsesc într-Inşii pe cel ce le-a fost tată. 
ZOPIRE 
Vorbeşte! Care-i soarta ce-o au sub crunta-ţi lege? 
MAHOMET 


În mâna mea e viaţa şi moartea lor. Alege! 
Rosteşte doar o vorbă şi-i scapi numaidecât. 
ZOPIRE 
Eu? Eu să-i scap! Şi care ţi-e preţul hotărât? 
Vrei sângele din mine? Să port eu lanţul lor? 

MAHOMET 
Nu. Ca să-nşel pe oameni să-mi stai într-ajutor. 
Să-mi dai îndată Mecca, să-ţi părăseşti altarul, 
S-arăţi credinţa-n mine, să-mi lauzi fala, harul, 
Să mergi vestind Coranul noroadelor în spaimă; 
Smerit dacă sluji-vei, profetul şi-a lui faimă, 
Pe fiu ţi-l dau, iar fata va fi a mea mireasă. 

ZOPIRE 

Sunt, Mahomet, părinte şi-am inima duioasă. 
După necazuri grele de cincisprezece ani 
Să regăsesc acuma copiii mei sărmani 
Şi-mbrăţişat de dânşii să pot muri tihnit 
E cel mai mare bine la care am râvnit. 
Dar dacă e nevoie ca tara să ţi-o-nchin 
Sau pe-amândoi copiii să mi-i jertfesc în chin, 


Tu, Mahomet, mă ştii doar: nu-ncape vreo tocmeală. 


Alegerea-i făcută; eu nu stau la-ndoială. 
Te las. 
MAHOMET 
(singur) 
Bătrâne crâncen, om dârz şi inimos, 
Mai crud voi fi ca tine, mai crunt, mai nemilos. 


SCENA VI 


Mahomet, Omar 
OMAR 


De nu-ţi arăţi cruzimea suntem sortiţi pieirii; 


Pe-ascuns mi-au fost vândute şi tainele-uneltirii. 


Mâine-i sfârşit răgazul, te vor băga sub pază, 
Mâine-i Zopire stăpânul şi capul ţi-l retează; 

O bună jumătate de sfetnici în divan 

Te-a osândit la moarte, să pieri în chip viclean; 
Temându-se de luptă, cutează să te-omoare 
Zicând că-i ispăşire când capul vor să-ţi zboare, 


lar tainica urzire ei o numesc dreptate. 

MAHOMET 
Pe-a mea ei au s-o simtă, cu furii ne-mpăcate! 
Prigoana-ntotdeauna mă face mai puternic. 
Zopire-are să piară. 
OMAR 
Şi capul său nemernic, 
Căzându-ţi la picioare, va îmblânzi şi gloata. 
Dar nu mai pierde vremea. 
MAHOMET 
Mânia mea e gala, Dar voi ascunde mâna ce va izbi curând, 
Să nu isc bănuială în omul cel de rând. 
OMAR 
Doar de dispreţ e vrednic. 
MAHOMET 
Să-i faci totuşi pe plac. 
Nevoie am de braţul de mine-mpins, buimac, 
În stare să ucidă, îndeplinind corvoada, 


Şi care-mi lasă mie din sânge să iau roada. 


OMAR 
Seide e tocmai omul. Chezaş sunt pentru el. 
MAHOMET 
Seide? 
OMAR 


El e unealta să facă-asa măcel. 

Fiind zălog pătrunde oricând ca musafir 

Şi poate să-l ucidă în taină pe Zopire. 

Sârguitori sunt şi-alţii, dar mai hirşiţi, cu teamă, 

La treburi dintr-acestea şovăitori se-nhamă; 

Ei sunt la vârsta-n care o minte coaptă ştie 

Să nu mai creadă-n basme ca mintea ageamie. 

Ne trebuie un suflet mai îndrăzneţ, mai şui, 

Mai fără duh şi dornic de lanţurile lui. 

Taman juneţea-i vremea acestor amăgiri; 

Seide crede-n eresuri şi crede-n năluciri, 

E-un leu supus ce-ascultă la glasul care-l mână. 
MAHOMET 


29 


El, fratele Palmirei? 
OMAR 

Îl ai la îndemână: 
Seide, chiar el. 
E fiul supus şi îndrăzneţ 
Al lui Zopire, vrăjmaşul ce te-a-nfruntat semeţ. 
Seide ce ţi-e potrivnic la inima Palmirii 
Împins de-acele pofte ce-s Împotriva firii. 

MAHOMET 
Ocara ăstui nume o simt sfredelitoare. 
E fiul meu din groapă ce-mi strigă răzbunare! 
Amarnica iubire tu mi-o cunoşti: ştii bine 
Făptura-i din ce neam e, ce sânge-i curge în vine. 
Tu vezi că pe meleaguri pustii, prăpăstioase, 
Un tron şi-altare caut şi jertfe sângeroase; 
Că trebuie-un neam mândru să-şi piardă mintea toată 
lar ăst Zopire să piară cu fiul deodată. 
Hai să-ntrebăm nevoia, şi ura, şi iubirea, 
Nemernica iubire ce-mi răscoli simţirea, 
Credinţa cărei toate îi sunt îngenuncheate 
Şi-apoi nevoia care le-ngăduie pe toate. 


ACTUL AL TREILEA 


SCENA | 


Seide, Palmira 
PALMIRA 
Rămâi. Ce jertfă-n taină mai cere nendurată, 
Şi sângele cui Încă dreptatea Însetată? Nu mă lăsa. 
SEIDE 
Vreau Însuşi pe domnul să-l slujesc. 
Cu braţul meu îl apăr, cu inima-i vorbesc. 
Omar vrea chiar acuma prin jurământ cumplit 
Să-nchin viaţa acestui stăpân nebiruit. 
Jura-voi pentru lege să mor cum se cuvine, 
lar jurământul cellalt îl ţin doar pentru tine. 
PALMIRA 
De ce la jurământu-ţi nu pot să fiu de faţă? 
N-aş mai simţi fiorul de groază ce mă-ngheaţă. 
Omar, în loc să-mi spună cuvinte de-alinare, 
De sânge ce-o să curgă vorbeşte, de trădare, 
De clocotul de furii aprinse în divan, 
De ceea ce urzeşte Zopire cu gând viclean. 
Se-ncinge iarăşi focul, răgazu-i pe sfârşite, 
Au arme toţi şi-s gata de lupte îndâriite. 
Profetul a vestit-o, nu minte când ne cheamă, 
Zopire mă înspăimântă, pentru Seide mi-e teamă. 
SEIDE 
Zopire să aibă oare un gând hain, ascuns? 
Zălog, azi-dimineaţă, la el când am ajuns, 
M-am minunat de portu-i mărinimos şi-ales. 
O tainică putere În suflet îmi da ghes 
Spre dânsul să mă-nalţe În ciuda-ntăritării, 
Şi, fie că blândeţea senină-a-nfăţişării, 
Sau numele-i ce-n mine sfieli stârnea duioase, 


Îmi ascundeau cu grijă mocniri primejdioase, 

Sau că-n acele clipe când vraja întâlnirii 
Tot sufletul mi-l prinse În mreaja fericirii 
Şi-uitând orice durere şi spaima ce mă ţine, 
Privirea mea şi-auzul de tine erau pline, 
Mă socoteam ferice să stau şi să-l ascult; 
Cu cât ştiu să-mi placă, eu il uram mai mult. 
În ciuda-nverşunării ce-ai vrea s-o-nsufleţeşti 
E greu să caţi cu ură la ce-ai vrea să iubeşti! 
PALMIRA 
Vru cerul să-mpletească în toate-a noastră soartă 
Şi sufletele noastre să nu le mai despartă! 
Vai, făr-a mea iubire şi lanţul blând ce leagă 
O inimă de alta cu vraja ei intreagă, 
De nu primeam în suflet prin Mahomet credinţa, 
Dând pe Zopire vreo vină, m-ar fi-ncolţit căinţa. 
SEIDE 
Căinţele deşarte le lasă. S-auzim 
Pe Dumnezeu pe care ne-ntrecem să-l slujim. 
Mă duc. Şi jurământul temut, neşovăielnic, 
Va răsuna În cerul ce ne va fi prielnic, 
PALMIRA 
(singură) 
Vai, nu pot să mă apăr de-o neagră presimţire 
În dragostea aceasta e-ntreaga-mi fericire 
Şi ziua mult dorită e o cumplită zi. 
De la Seide ce-aşteaptă? Ce taină se urzi? 
Aici sunt toate stranii; Zopire Îmi face teamă, 


Şi inima, în taină, pe Mahomet îl cheamă, 


Dar, numele-auzindu-i, încearcă-o spaimă-ascunsă. 


Cu toate că de slava eroului pătrunsă, 

Ca şi Zopire, aproape, de dânsul mă-nspăimânt. 
Mă mântuieşte, Doamne, de jalea-n care sunt! 
Eu te slujesc fricoasă şi oarbă te urmez. 


Te-ndură, şterge-mi ochii când vezi cum lăcrămez! 


SCENA III 

Mahomet, Palmira 
PALMIRA 
Un Dumnezeu te-aduce la timp într-ajutor! 
Séide, stăpâne... 
MAHOMET 
Ce e? Te scutură-un fior Şi tremuri pentru dânsul când eşti în preajma mea? 
PALMIRA 
O, ceruri! Suferinţa mi-o faceţi şi mai grea! 
Minune fâră seamăn! Ţi-e sufletul mişcat! 
Şi pentru-ntâia oară profetu-i zbuciumat! 
MAHOMET 
Sunt tulburat văzându-ţi neliniştea pe faţă. 
Neprihănirea-ţi astfel Îşi spune, îndrăzneață, 
Un dor ce-i pentru mine o crâncenă ocară, 
Şi inima-ngrozită au nu ţi se-nfioară 
La simţământu-acesta ce nu l-am poruncit? 
Uitând ce-mi datorează, oare s-a răzvrătit 
Şi-azi Îmi Înfruntă legea ca o necredincioasă, 
Când eu am făurit-o cu grija mea miloasă? 
PALMIRA 
Ce-ai zis? Uimită tremur şi stându-ţi la picioare 
Nici nu cutez privirea s-o-nalţ, de-nfricoşare. 
Cum? Chiar aici, vrând mintea-ţi slăvită să ghicească 
Dorinţa noastră, voie n-ai dat să mă iubească? 
lubirea nentinată de Domnul pusă-n noi 
E-un lanţ care ne leagă de tine pe-amândoi. 
MAHOMET 
Să te fereşti de-aceste iubiri nesocotite! 
Ades păcatu-ncearcă făpturi neprihănite, 
lar inima se-nşală: iubire, dulci fiori 


Plătite sunt cu sânge şi lacrimi uneori. 


PALMIRA 
Stăpâne, al meu sânge îl dau pentru Side. 

MAHOMET 
Atât de drag Îţi este? 

PALMIRA 

Din ziua când Hercide 
Pe amândoi ne puse sub jugul tău cel sfânt, 
Pornirea neştiută, ca valul neînfrânt, 
Crescu În noi cu vremea-nainte de-a-nţelege, 
Vrând ceru-atotputernic În taină să ne lege. 
Imboldurile noastre tu zici că-s de la el. 
Nu-şi schimbă legea Domnul; au ar putea-ntr-alt fel 
O dragoste curată el azi să osindească 
Când vrerea lui făcuse În noi ca să se nască? 
Ce-a fost fără prihană să nu mai fie oare? 
Pot eu avea vreo vină? 
MAHOMET 
Da. Să te înfioare 
Acele taine-ascunse ce le voi da pe faţă. 
Cuvântul meu aşteaptă-l şi de la el învaţă 
Şi ceea ce se poate şi ce nu se cuvine. 
Te-ncrede dar în mine. 
PALMIRA 
Să cred în altul - cine? 
Sunt roaba legii tale şi, -ngenuncheată ţie, 
Mi-e inima smerită de-atâta măreție. 
MAHOMET 
Smerenia prea mare te face-adeseori 
Să-i uiţi pe-aceia care ţi-s binefăcători. 
PALMIRA 
De uit a tale fapte, luând greşite căi, 
Seide mă pedepsească aici sub ochii tăi! 
MAHOMET 
Seide? 
PALMIRA 
Ah, ce mânie în ochi ţi s-a aprins? 
MAHOMET 
Hai, potoleşte-ţi teama, nu-s de mânii cuprins. 
Ţi-am pus-o la-ncercare simţirea ta sfioasă! 
Te bizuie pe mine şi-n grija mea te lasă. 
Cred, cel puţin, că-s vrednic de-ncrederea-ţi nespusă! 

Frumoasă-ţi va fi soarta dacă-mi vei fi supusă. 

De-ţi port a vieţii grijă şi, dacă-mi eşti robită, 

Tu vrednică te-arată de mândra ta ursită. 

Orice poruncă Domnul ar da-o lui Seide, 

Când ale datoriei căi grele se deschid, 

Tu Intăreşte-i paşii să fie demn de tine 

Şi-a sale jurăminte să le-mplinească bine. 
PALMIRA 

Părinte-al meu, n-ai grijă, le va-mplini pe toate. 

El rege-al său, şi tată, şi sprijin te socoate, 

Pe tine te slăveşte cum nu i-s dragă eu, 

Răspund de al său suflet Întocmai ca de-al meu 

Şi-ţi jur Îngenuncheată iubirea ce-i păstrez, 

Slujindu-te pe tine fug să-l îmbărbătez! 


SCENA IV 


MAHOMET 
(singur) 

Cum? Să-mi destăinuiască chiar mie-a ei iubire? 
Cum? Înfruntând mânia, copilăreasca-i fire 
În inimă să-mi vâre-un pumnal, nevinovată? 
Şi tatăl şi copiii sortiţi au fost s-abată 
Asupra vieţii mele năpastă şi urgie! 
Neam trist ce-mprăştii jalea, vrăjmaşă seminţie, 
Tu vei simţi-o crâncen, chiar azi, fără cruţare, 


lubirea mea şi ura de-a valma ce-s în stare. 
SCENA V 


Mahomet, Omar 
OMAR 
lată-n sfârşit şi vremea ca s-o răpeşti pe ea, 
Palmira! Să iei Mecca, să dai pedeapsă grea 
Şi lui Zopire, vrăjmaşul! Doar moartea-i nendurată 
Ea singură-ţi va pune-n genunchi cetatea toată; 
Pieirea ne pândeşte de stăm mult pe tânjeală. 


Singur Seide te poate sluji fără-ndoială. 
El pe Zopire adesea îl vede şi-i vorbeşte. 
Vezi cotitura asta ce-n beznă se-adânceşte? 
Drept din palat ea duce până-n bârlogul lui. 
Acolo, -n astănoapte, păgânelor statui 
Zopire le face slujbă cu laude deşarte 
Şi zeilor minciunii făgăduieli Împarte. 
Side, beat de credinţă, cu râvna lui fierbinte 
Îl va jertfi acolo credinţei tale sfinte, 
Lui Dumnezeu cel care prin tine i-a vorbit. 
MAHOMET 
Jertfească-l! E nevoie. De asta-i făurit! 
Să fie el unealta şi jertfa el să fie. 
Credinţa, răzbunarea şi-a vieţii chezăşie, 
Porunca neclintită a soartei, toate vor 
Zopire să piară astăzi de braţ necruţător. 
Dar crezi că tinereţea lui dârză, nenfricată, 
Cu oarba ei credinţă de-ajuns e de turbată? 
OMAR 
Seide îţi ştie țelul şi-ţi va-inplini nesaţul. 
Slujindu-te, Palmira îi întărâtă braţul, 
lubirea, râvna oarbă îi pun pe ochi o coală 
Şi marea-i slăbiciune s-arată îndrăzneață. 
MAHOMET 
Dar l-ai legat temeinic în laţ de jurăminte? 
OMAR 
Cu-ntunecata spaimă-a urzelii celei sfinte 
Cu-altare, jurăminte Seide e-nlănţuit. 
Ca să-şi omoare tatăl i-am dat un fier sfinţit. 
Credinţa, pe deasupra, îl umple de mânie. 
S-apropie! 


SCENA VI 


Mahomet, Omar, Side 
MAHOMET 

(către Sede) 
Odraslă a Domnului, ce ţie 
Prin glasul meu îţi cere să fii a lui unealtă 
Prin mine porunceşte voinţa lui naltă: 
Să-i răzbunăm credinţa, pe el să-l răzbunăm! 
SEIDE 
Profet, părinte, rege la care ne-nchinăm 
Şi la a cărui slavă pe veci sunt juruit, 
Stăpân pe-atâtea neamuri, de Domnul învestit 
Cu mine poate face orice puterea-ţi mare 
Doar mintea lumineaz-o că-i prea neştiutoare: 
Cum să-l răzbun pe Domnul, eu, firav muritor? 
MAHOMET 
Prin mâna ta-nspăimântă pe cel neştiutor! 
SEIDE 
Ah, Dumnezeul cărui îi eşti întruchiparea 
Mă va trimite-n luptă cinstindu-mi neînfricarea! 
MAHOMET 
Să-i Împlineşti porunca, o altă cinste nu-i 
Făr-a crâcni, ca orbul, doar lui să te supui)! 
Slăveşte şi loveşte! Un paloş lucitor 
În mâini ţi-o pune zeul temut al oştilor 
Şi-al morţii crud arhanghel. 
SEIDE 
Vorbeşte: ce duşman Vrei tu să-ţi cadă jertfă? 
Să piară, ce tiran? Să curgă vrei, ce sânge, al cărui geanabet? 
MAHOMET 
Nelegiuitul sânge urât de Mahomet 
Al celui ce prigoană cumplită ne-a adus 
Şi vrăjmăşind pe Domnul, copilul mi-a răpus. 
E sângele acelui, dintre duşmani, mai crunt, 
Al lui Zopire. 
SEIDE 
Al lui e! Cu braţul meu să-nfrunt... 
MAHOMET 
Acel ce stă pe gânduri e un păgân semet. 

Nu sufăr muritorii ce-ncearcă îndrăzneţ 
Să judece ei singuri, cu ochii lor să vadă; 
Cine-a gândi cutează născut nu-i să mă creadă! 
Supunerea tăcută e singura ta slavă. 
Ştii cine sunt? Ştii care e tainica ispravă 
Ce-ţi este chiar de Domnul, prin glasu-mi, hărăzită? 
lar dacă Mecca asta e patria slăvită 
A neamurilor multe din răsărit, cu toate 
Credinţele păgâne şi grelele-i păcate; 
Dac-acest templu-al lumii sluji-va a mea lege; 
Dacă voit-a Domnul să fiu profet şi rege 
Şi dacă Mecca-i sfântă - ştii tu de ce-s aceste? 
E Ibrahim aicea născut şi-aicea este 
Cenuşa celui core şi-a dus fiul în dar 
Stăpânului cel veşnic drept jertfă pe altar, 
Înăbuşind în suflet a firii slăbiciune. 
Când Domnul vrea prin tine ocara s-o răzbune, 
Când cer să verşi un sânge pentru cereasca-i fală, 
Când Dumnezeu te-alege, mai stai la îndoială! 
Păgân mârşav, hai, du-te! Născut să fii păgân, 
Eşti musulman nevrednic! Îţi cată alt stăpân! 
Palmira era preţul, a ta era să fie 
Dar tu o-nfrunţi pe dânsa şi-a cerului mânie. 
Nevrednică unealtă de răzbunări divine, 
Săgeţile-ascuţite se vor întoarce-n tine! 
Târăşte-te, aleargă, slujeşte-i pe vrăjmaşi! 
SEIDE 
Cred că-l aud pe Domnul! îndrumă ai mei paşi! 
Stăpâne, tu vorbeşte-mi, eu mă supun smerit! 
MAHOMET 
Supune-te, loveşte! lar când vei fi mânjit 
De singele mişelnic, chiar prin a lui pieire 
Vei câştiga şi dreptul la veşnica trăire. 
(Către Omar.) 
Pe urma lui te ţine şi vezi pe-aici, pe-aproape, 
Cam unde-l poartă paşii. Privirea ta nu-l scape. 


SCENA VII 


Seide 

(singur) 
Pe-un om făr-apărare să-l spintec, ucigaş, 
Pe-un biet moşneag bicisnic, când cu îi sunt chezaş! 
Dar nu-i nimic: făptura târâtă la altar 
Făr-apărare cade şi-al sângelui ei dar 
Lui Dumnezeu îi place. Al Domnului ales, 
S-aduc eu marea jertfă la care am purces, 
Voi duce pân' la capăt voinţa lui sfinţită: 
Sunt juruit şi fapta mea trebuie-mplinită. 
În ajutoru-mi vino, stăpân a cărui mână 
Pe-atâţi tirani ai lumii i-ai prefăcut ţărână; 
Mânia ta uneşte-o cu îndrăzneţu-mi zor 
Şi-mi întăreşte braţul cel sfânt, omorâtor! 
Nimicitor arhanghel din crunta îngerime 
De Mahomet trimisă, tu dă-mi a ta cruzime! 


Dar ce-mi văd ochii? 
SCENA VIII 


Zopire, Seide 

ZOPIRE 
Faţa, Seide, ţi-e tulburată! 
La ce ţintesc te uită cu inima-mpăcată! 
Sărman zălog aicea adu6 de-o soartă-avană 
Te văd cu-adâncă jale în tabăra duşmană. 
Răgazul între lupte opri măcel cumplit, 
Dar poate să răzbească iar valul stăvilit. 
Nu-ţi spun mai mult; mă zbucium şi, făr' să vreau, te plâng 
Văzând câte primejdii în jurul tău se strâng, 
În ceasul de restrişte când groaza ne-nconjoară 
Tu, dragul meu, primeşte cu inima uşoară 
Ca adăpost şi vatră lăcaşul meu să-ţi fie; 
Viaţa ta mi-e scumpă şi-i sunt cu chezăşie 


să nu zici nu! 

Seide 
O, ceruri! O, datorie sfântă! 
Eşti tu, Zopire, acela pe care îl frământă 
Doar grija vieţii mele, ferind-o de prăpăd? 
Când gata-s a-l răpune, vai, ce aud? Ce văd? 
O, Mahomet, mă iartă! Mi-e inima mişeală. 
ZOPIRE 
Tu eşti mirat, pesemne, de mila mea-ntristată. 
Sunt om, la urma urmei, şi asta e de-ajuns 
S-ajut pe bieţii oameni ce-n caznă au ajuns, 
Năpăstuite inimi ce-mi par nevinovate. 
Stârpiţi-l, zei, din aste meleaguri sângerate 
Pe cel ce varsă sânge de om şi-i fericit! 
SEIDE 
Ce dulce-ţi cade vorba În sufletu-mi hârşit! 
Deci chiar acel ce este duşman credinţei sfinte 
Cunoaşte-ale virtuţii frumoase simţăminte. 
ZOPIRE 
Nu prea cunoşti virtutea dacă te-arăţi mirat. 
Vai, fiule, În mare greşeală-ai lunecat! 
Fiind vrăjit de legea acestui crud tiran, 
Nelegiuit crezi omul când nu e musulman. 
Supus la-nvăţ, cu care stăpnul te sminti, 
Tu mă priveai cu spaimă-nainte de-a mă şti. 
Prejudecata hâdă cu jug de fier, vicleană, 
Neprihănitul suflet ţi-l prinse În capcană. 
Eu iert eresu-n care ţi-e inima târâtă 
De Mahomet ce ura în tine o-ntărâtă, 
Dar poţi să crezi tu oare că-i bună-nvăţătura, 
Poţi crede-n dumnezeul ce porunceşte ura? 
SEIDE 
Ah, simt că braţu-acesta nu vrea să-l mai slujească! 
Nu, inima-mi, stăpâne, nu poate să urască. 
ZOPIRE 
Cu cât i-aud vorbirea, cu-atât sunt mai mişcat, 


Mai prins de tinereţea-i cu chip nevinovat. 

Slujind pe căpcăunul ce răspândeşte jalea, 
Au cum găsi oşteanul spre inima mea calea? 
(Către S6ide.) 

Dar cine eşti? Şi zeii din ce neam te-au născut? 
SEIDE 

Eu n-am părinţi, o, Doamne, ci un stăpân temut 

Pe care până astăzi cu râvnă l-am slujit, 

Dar, ascultându-ţi vorba, eu l-am trădat scârbit. 
ZOPIRE 

Cum? Tu nu ştii nici viaţa de cine ţi-a fost dată? 
SEIDE 

Eu ştiu că mi-a fost leagăn doar tabăra-nstelată, 

lar templul său mi-e vatra şi nu-mi ştiu altă ţară, 

Că dintre toţi copiii, tribut ce-i închinară, 

Seide, mai mult ca altul, simţi a sa-ndurare. 
ZOPIRE 

Cui recunoaşte-un bine nu pot să-i fac mustrare. 

S&ide, miloase fapte În inimă rămân. 

Zei! Mahomet cum oare îi fu milos stăpân? 

Şi ţie şi Palmirei v-a fost părinte blând. 

Au ce te înfioară? De ce te-aud oftând? 

Tu îţi Întorci privirea, ferind-o, rătăcită, 

Şi-mi pare că te roade căinţa nemblânzită. 
SEIDE 

Ei, cine n-ar simţi-o-n această zi haină? 
ZOPIRE 

De ţi-e căinţa dreaptă, tu nu ai nici-o vină. 

Va curge sânge. Vino. Îl voi cruța pe-al tău. 
SEIDE 

lar eu, o, sfinte ceruri, îl voi vărsa pe-al său! 

Palmira! Jurăminte! Tu, Domn al răzbunării! 
ZOPIRE 

Pe mâna mea te lasă în ziua-nsângerării. 

De te-ndoieşti, să tremuri, dar vino într-alt loc. 


Ţi-o spun ultima oară, îţi este soarta-n joc. 

SCENA IX 


Zopire, Side, Omar, curteni, oşteni, slujitori 
OMAR 
(intrând în grabă) 
Urzeşti trădări aicea când Mahomet te-aşteaptă? 
SEIDE 
Vai, unde sunt, o, ceruri? Şi care-i calea dreaptă? 
De-o parte şi de alta doar trăsnetul mă-nfruntă, 
Unde s-alerg şi unde să-mi duc durerea cruntă? 
OMAR 
Naintea celui rege ales de Domnul sfânt. 
SEIDE 


Alerg, vreau să mă lepăd de-un crâncen jurământ. 
SCENA X 


ZOPIRE 

(singur) 
Seide spre cine-aleargă? De mine fuge încă 
Întunecat de spaimă, c-o deznădejde-adâncă; 
Şi inima din pieptu-mi pe Urma lui se poartă. 
Căinţa ce-o arată şi mila de-a lui soartă 
Amarnică durere în suflet Îmi stârneşte. 


Îl voi urma. 
SCENA XI 


Zopire, Phanor 
PHANOR 
Răvaşul acesta îl citeşte, 
Un sol arab mi-l dete acum în taină mare. 
ZOPIRE 
Hercide! Citit-am bine? Cereasca indurare 
Despăgubeşte oare şaizeci de ani de chin? 
Hercide vrea să mă vadă, care cu braţ hain 


Copiii dragi mi-i smulse. Copiii mei trăiesc 

Şi Mahomet îi ţine în jugu-i tilhăresc! 

Copiii mei! Nădejdea-i prea dulce s-o ascult. 
Seide şi cu Palmira răpiți mi-au fost de mult 
Şi-a naşterii lor taină ascunsă le-a rămas. 
Prea-s oropsit şi-am teamă de-al amăgirii glas. 
să cred nedesluşita, ascunsa presimţire? 

Şi cui s-arăt eu lacrimi ce curg de fericire? 
Mi-e inima prea mică să-ncapă-n ea atât. 
Alerg să-mi strâng copiii la piept, numaidecât! 
Ah, simt o şovăire! Durerea temătoare 
Urechea şi-o apleacă l-a sângelui chemare. 
Hercide la miezul nopţii aici vrea să mă vadă; 
Aduceţi-l În taină drept sub această-arcadă, 
Lângă altarul unde cu rugi inlăcrămate 

Am obosit toţi zeii, chiar îmblânzindu-i poate. 
Redaţi-mi, zei puternici, pe-urmaşii mei, pierduţi 
Aceste două inimi redaţi-le virtuţii! 
Mărinimoase inimi ce s-au născut curate, 

Din care trădătorul făcu inimi stricate! 

De nu-s ai mei copiii, vrând soarta să mă bată, 


Să-i înfiez vreau astăzi şi vreau să le fiu tată! 

ACTUL AL PATRULEA 


SCENA | 
Mahomet, Omar 
OMAR 

Da, tainica urzeală i-acum descoperită, 
Ţi-e-ntredeschis mormântul şi slava ţi-e pândită. 
Seide se va supune, dar află că-nainte 
Ca glasul tău s-aţâţe iar ura lui fierbinte 
Hercide dezvăluise-acea taină-nfricoşată. 


MAHOMET 
O, cer! 
OMAR 
Hercide, iubindu.-l, îi ţine loc de tată. 
MAHOMET 
Hercide ce gânduri are? 
OMAR 


El pare îngrozit; 
Pentru Zopire o milă în suflet i-a-ncolţit. 

MAHOMET 
Hercide e-o fire slabă şi îngăduitoare; 
Cel slab curând ajunge, nemernic, la trădare. 
Să tremure când dat e ca taina mea s-o poarte, 
Primejdiosul martor ştiu cum să-l dau deoparte! 
Porunca mi-e-mplinită? 

OMAR 

Aşa cum i-ai dat glas. 

MAHOMET 
Să pregătim sfârşitul. Va trebui-ntr-un ceas 
Noi să pierim în cazne, ori el, Zopire, să moară. 
De moare, tot norodul năuc din astă ţară 
Îl va-nălţa în slavă pe dumnezeul meu 
Ce a vegheat asupră-mi în ceasul cel mai greu... 
Acesta-i începutul; dar când Seide, gealat, 


Cu mâinile-nroşite de sângele vărsat, 

Va trebui să moară, răspunzi de-a lui ursită, 
Răspunzi tu de otrava ce-i este pregătită? 

OMAR 
Nu te-ndoi de asta. 

MAHOMET 

Şi nepătruns» taină 
S-o învelească moartea cu-ntunecata-i haină! 
Vezi când Seide e gata să-nfăptuiască asta 
Şi-i gata, să-l răpună, vrând să străpungă coasta 
Din care izvorât-a pentru Palmira viaţa, 
Pe mintea ei ai grijă să faci mai groasă ceața. 
A naşterii ei taină rămână-n noapte deasă; 
Şi ei şi mie taina ne este priincioasă. 
Izbânzii mele veşnic greşeala îi convine: 
Nu-mi pasă că Palmira-i din neam urât de mine. 
Nu ai părinţi când singur nu i-ai ştiut vreodată. 
A sângelui chemare cu vlaga-i fermecată 
în inimile slabe aduce amăgirea. 
Deprinderea e totul, în ea văd toată firea. 
Supusă doar să-mi fie, atât Palmira ştie: 
Sunt totul pentru dânsa, la pieptul meu deci vie, 
Călcând peste cenuşa celor de-un neam cu ea, 
Pe care nu-i cunoaşte. Şi, tainic, s-ar putea 
Ca inima-i să simtă trufie râvnitoare 
Pe-al ei stăpân să-l prindă în mreji ispititoare. 
Dar iată ceasu-n care Side, necruţător, 
Va să-i jertfească tatăl sub ochii zeilor. 
să ne retragem. 

OMAR 
Vezi-l cum merge năucit! 


De crezul lui În tine el pare chinuit. 
SCENA II 


Mahomet şi Omar pe planul întâi, dar deoparte; 
Seide în fund 

SEIDE 

Deci trebuie-mplinită cumplita datorie! 
MAHOMET 
(către Omar) 
Hai să-ntărim cu fapta slăvită mea domnie. 
(lese cu Omar.) 
SEIDE 
(singur) 


La tot ce îmi vorbiră nimic n-am de răspuns. 


Când Mahomet rosteşte o vorbă, mi-e de-ajuns. 


SEIDE 
Ce caţi aici, Palmira? Ce gânduri blestemate 
Te-aduc în aste locuri ce-s morţii închinate? 
PALMIRA 
Aici m-aduce spaima, iubirea pătimaşă, 
Să-ţi spăl cu lacrimi mâna, cea sfântă ucigaşă. 
Ce jertfă-ngrozitoare, vai, trebuie adusă? 
Pe Mahomet l-asculţi deci cu inima supusă? 
SEIDE 
Vorbeşte! Hotărăşte, stăpâna mea slăvită! 
Îmi luminează mintea, mânia rătăcită 
şi braţul mi-l conduce! Eu nu mai ştiu s-aleg. 
Fii Dumnezeu pe care eu nu-l mai înţeleg! 
De ce sunt eu alesul? Acest profet cumplit e 
Tălmăcitorul unei porunci neîmblânzite? 
PALMIRA 
Nu cerceta acestea. Pe Mahomet îl crede. 
Oftatul ni-l aude şi plânsul meu îl vede. 
De-a lui dumnezeire toţi oamenii se tem. 
Ştiu doar că îndoiala e-ocară şi blestem, 
lar Dumnezeul cărui îi este vestitor 
E-adevărat de vreme ce-l face-nvingător. 
SEIDE 
E, dacă şi Palmira îl crede şi-i se roagă, 
Dar mintea mea-ncâlcită nu poate să-nţeleagă 


Cum oare Dumnezeul bun, tatăl tuturor, 

El mâna mea s-aleagă pentr-un mârşav omor? 

Ştiu bine că-ndoiala e o nelegiuire, 

Că preotul jertfeşte făr-a simţi căire 

Şi că de Domnul însuşi Zopire e osândit, 

Că legea să o apăr de cer am fost menit; 

Chiar Mahomet mi-a spus-o şi trebuie să tac. 

Deşi am vrut mânia cerească s-o împac 

Tăind pe cel ce este vrăjmaş lui Dumnezeu, 

Alt dumnezeu pesemne ţinu-n loc braţul meu. 

Pe-acest Zopire văzându-l năpăstuit, blajin, 

Credinţa mea, Palmira, s-a clătinat puţin. 

Zădarnic datoria mă îndemna la faptă, 

Căci auzeam în mine a omeniei şoaptă, 

lar Mahomet cu câtă mânie şi iubire 

învinuia această firavă şovăire! 

Cu câtă măreție, dar şi cu ce putere 

Mi-a Înăsprit cu vorba duioasa-nvăpăiere! 

E crâncenă credinţa şi stăvili nu cunoaşte! 

Simţeam, ne-ndurătoare, mânia cum renaşte. 

Eu sunt milos, Palmira, omoru-mi face silă 

Şi de la furii sfinte prea lesne trec la milă; 

Nedesluşite gânduri, noian, m-au năpădit. 

Nu vreau să fiu sălbatic şi nici nelegiuit. 

Eu nu mă simt în stare să fiu un ucigaş, 

Dar Domnul porunceşte şi-i sunt jurat ostaş. 

Mai vărs şi astăzi lacrimi de jale şi turbare. 

Tu vezi ce vijelie mă-mpinge în vâltoare 

Şi cum înot prin valuri potrivnice, purtat 

Încoace şi încolo, biet suflet zbuciumat. 

Doar tu mâniei mele o ţintă li arată! 

Cu-ale iubirii lanţuri mi-e inima legată, 

Dar fără marea jertfă ce mi se cere-ntruna 

Sunt lanţurile rupte, vai, pentru totdeauna. 

A mea-i Palmira numai cu preţul ăsta greu! 
PALMIRA 

Da, preţu-acestui sânge al lui Zopire sunt eu! 

SEIDE 
Chiar Mahomet şi cerul vor jertfa sângeroasă! 


PALMIRA 
lubirea-i deci răsplată la faptă nemiloasă? 
SEIDE 
Doar celui ce ucide vrea Domnul să te dea. 
PALMIRA 
Ce zestre-ngrozitoare! 
SEIDE 


Dar dacă cerul vrea, 
Dacă slujind credinţa eu îmi slujesc iubirea? 
PALMIRA 
Vai! 
SEIDE 
Tu cunoşti blestemul şi ştii nenorocirea, 
Care-i pedeapsa celui ce nu i se supune... 
PALMIRA 
Dacă prin tine Domnul vrea azi să se răzbune 


Şi dacă-ţi cere-un sânge făgăduit... 


SEIDE 
Ei bine, 
Spre-a fi al tău, Palmira, ce-aşteaptă de la mine? 
PALMIRA 
Răspunsul mă-nfioară. 
SEIDE 


Te-am Înţeles. Pornită 


Din gura ta, osânda va fi îndeplinită. 


PALMIRA 
Eu? 
SEIDE 
Tu ai vrut-o. 
PALMIRA 
Doamne, ce hotărâre crudă! 
Dar ce ţi-am spus? 
SEIDE 


Vru cerul prin tine să s-audă: 

E ultima-i poruncă şi ea va fi-mplinită! 
Colo-n altaru-i jalnic e vremea rânduită 
Când zeilor în taină Zopire li se închină. 
Acum te-ndepărtează. El trebuie să vină. 
PALMIRA 
Nu pot pleca. 
SEIDE 
să nu vezi nelegiuita faptă! 
Fugi! Clipe-ngrozitoare, Palmira, te aşteaptă! 
Prin adăpostu-acesta te furişează-ncet, 
Alături e palatul În care-i Mahomet; 
Te du, ţi-am zis. 
PALMIRA 
Bătrânul va fi deci omorât? 
SEIDE 
A jertfei rânduială astfel s-a hotărât: 
Va trebui, târându-l cu mâna mea-n ţărână, 
În pieptul „său pumnalul să-l vâr de trei ori, până 
Voi stinge viaţa-ntr-însul, apoi întărâtat 
Voi dobori altarul acesta-mprăştiat 
În sângele ce-o curge din inima-i semeaţă! 
PALMIRA 
De mâna ta să moară! Tot singele-mi îngheaţă! 
Dar iată-l, ceruri sfinte! 
(Fundul scenei se deschide. Se vede un altar.) 


SCENA IV 


Zopire, Seide, Palmira în faţă 
ZOPIRE 
(lângă altar) 
Voi, zei ai ţării mele, 
Pe care vă doboară sub lovituri mişele 
Necredincioasa tagmă, vin azi ultima oară 
Rugându-vă ca slava să v-o feriţi de-ocară. 


Va-ncepe iar războiul şi mâna-i ucigaşă 

Va sfâşia o pace plăpândă, încă-n faşă... 
O, zei! Dacă acestui tâlhar îi ţineţi partea... 
SEIDE 
(către Palmira) 
Auzi cum ocărăşte! 
ZOPIRE 
Mai bine daţi-mi moartea! 
Dar daţi-mi şi copiii în ceasul meu din urmă, 
Ei să-mi Închidă ochii când viaţa mi se curmă 
Vai, pe simţiri ascunse de-ar fi să pun temei, 
Dac-aţi adus voi singuri aici copiii mei... 
PALMIRA 
(lui Seide) 
Copiii lui! Ce zice? 
ZOPIRE 
O, zei slăviţi! Să vie 
Să-i mai revăd o dată şi mor de bucurie! 
Păzeşte, zeu al soartei, copiii mei iubiţi! 
Ca mine să gândească, dar fă-i mai fericiţi! 
SEIDE 
La zeii lui se duce. Acum am să-l ucid 
Lovindu-l drept În faţă... 
(Scoate pumnalul.) 
PALMIRA 
Ce vrei să faci, Seide? 
SEIDE 
Slujind cu fapta cerul, să fiu vrednic de tine, 
Acest pumnal pe Domnul slujească-l se cuvine. 
Cu el ucis să fie al Domnului vrăjmaş! 
Nu vezi prin bezna-acestui întunecat lăcaş 
Aceste dungi de sânge, această arătare 
Şi umbrele acestea umblând rătăcitoare? 
PALMIRA 
Ce zici? 
SEIDE 
Pe urma voastră eu vin numaidecât, 


Unelte ale morţii | Mi-e braţul hotărât! 
Să-i arătaţi altarul şi să-l conduceţi voi! 


Hai! 
PALMIRA 
Nu, prea multă groază se strânge Intre noi. 
Rămâi! 
SEIDE 
Nu mai e vreme, altaru-i zgâlţâit 
De-o mână nevăzută. 
PALMIRA 
Chiar cerul a vorbit, 
Nu-ncape îndoială. 
SEIDE 


Mă-ndeamnă la ucis Sau vrea să mă oprească? 
Al Domnului trimis îmi dojeneşte aspru cu apriga-i vorbire 


O inimă prea blândă tânjind în şovăire... Palmira! 


PALMIRA 
Ei? 
SEIDE 
Te roagă lui Dumnezeu, pioasă; 
lil voi izbi acuma. 
PALMIRA 


Mori Clipă dureroasă! 
Din zbuciumatu-mi suflet ce glas cumplit îmi vine? 
Ce-mi răscoleşte oare tot sângele în vine? 
Şi de vrea cerul sânge, să-i judec vrerea, eu? 
Cu Întrebări să-l supăr, bocind, pe Dumnezeu? 
Eu mă supun. De ce dar căinţa mă doboară? 
Ce inimă e-n stare să ştie, bunăoară, 
De-i dreaptă-a ei pornire sau dacă-i vinovată? 
Mă-nşel sau lovitura de moarte i-a fost dată, 
O voce muribundă continuă să geamă... 
SEIDE 

Unde mă aflu şi glasul cui mă cheamă? 
Palmira nu se vede; de-un zeu mi-a fost răpită. 

PALMIRA 

Cum? N-o cunoşti pe-aceea care ţi-a fost ursită? 


SEIDE 
Unde suntem? 
PALMIRA 
Ei bine, porunca-ngrozitoare, 
Făgăduiala tristă ai implinit-o oare? 
SEIDE 
Ce zici? 
PALMIRA 
Zopire din viaţă plecă însângerat? 
SEIDE 
Cine? Zopire? 
PALMIRA 


Ah, Doamne, de sânge însetat, 
De minţile-i te-ndură, vezi doar cum rătăcesc 
Hai, să fugim de-aicea. 

SEIDE 
Simt că mă prăbuşesc. 

(se aşează) 
Ah, te revăd lumină şi parcă-s renăscut, Cum? Eşti aici, Palmira? 
PALMIRA 

Seide, vai, ce-ai făcut? 

SEIDE 

(se ridică) 

Eu? M-am supus poruncii aşa cum am jurat... 
De pletele lui albe, nebun, l-am apucat, 
Şi jertfa mi-am târât-o cu râvnă pătimaşă. 
O, Doamne, tu ai vrut-o, dar fapta ucigaşă 
Poţi tu s-o vrei, Stăpâne? C-o spaimă fără nume 
l-am împlântat în coastă ăst fier, menit anume 
Să verse al său sânge. Zopire, moşneagul falnic, 
Căzu-n a mele braţe ţipând atât de jalnic! 
Cu ochii-atinşi de moarte privea cu ne-nfricare, 
Şi o dojană blândă, atât de mişcătoare, 
În sufletu-mi iubire şi groază-a răscolit! 


Mai muribund ca dânsul, de viaţă sunt scârbit. 

PALMIRA 
Spre Mahomet să mergem, doar el ne ocroteşte! 
Lâng-acest trup în sânge primejdia pândeşte. 


Urmează-mă. 


SEIDE 
Ah, nu pot! Palmira, simt că mor! 
PALMIRA 
Sub ochii-mi te sfâşie ce chin îngrozitor? 
SEIDE 


(plângând) 
Ah, de-l vedeai, Palmira, Înduioşat de faţa 
De ucigaş a celui ce ridicându-i viaţa 
Mai răsucea în pieptu-i pumnalul blestemat! 
Fugeam. Ai crede oare că glasu-i, tremurat, 
Ca să mă cheme iarăşi l-a-nsufleţit deodată? 
El îşi trăgea pumnalul din rana-nsângerată, 
S&ide, zicând În şoaptă, nefericit S&ide! 
Acest bătrân pe care venit-am să-l ucid 
Sta intr-un lac de sânge privindu-mă duios! 
Şi ochii lui, şi glasul, şi fierul nemilos 
Îmi urmăresc şi-acuma privirile-ngrozite. 
Vai, ce-am făcut! 
PALMIRA 
S-aude un pas pe nesimţite. 
De viaţa ta mi-e teamă şi tremur pentru tine. 
În numele iubirii, Seide, fugi până vine! 
SEIDE 
Ah, lasă-mă! lubirea ta tristă de ce oare 
M-a osândit la jertfa aceasta-ngrozitoare? 
Nu, fără tine, fără porunca ce mi-ai dat 
Nici Domnului din ceruri eu nu m-aş fi plecat. 
PALMIRA 
Cu ce dojană cruntă cutezi să mă dobori? 
Mai mult ca tine sufăr, mă scutură fiori... 
lubitul meu, ai milă, mă vezi Înfricoşată! 
SEIDE 

Palmira! Ce fiinţă În ochii mei s-arată? 
(Zopire se iveşte, sprijinindu-se de altar, 
după ce s-a ridicat în spatele altarului unde a primit lovitura.) 

PALMIRA 
E el, nefericitul, luptând cu moartea greu. 
Spre noi el se târăşte şi sângeră mereu. 

SEDE 

Ce văd? Tu mergi spre dânsul? 

PALMIRA 
Mă macină căinţa, 
Mă las În voia milei ce-mi sfâşie fiinţa, 
Mi-a copleşit simţirea şi nu-i pot sta-mpotrivă. 

ZOPIRE 

(apropiindu-se sprijinit de Palmira) 
Călăuzeşte-mi paşii slăbiţi! Fii milostivă! 
(Se aşază.) 

Nerecunoscătorul! Side, tu m-ai răpus! 


Plângi copleşit de milă când furia s-a dus! 
SCENA V 


Zopire, Side, Palmira, Phanor 
PHANOR 
O, zeii Ce mi s-arată-naintea ochilor! 
ZOPIRE 
De-ar fi Hercide aicea! Eşti tu oare Phanor? 
Priveşte-mi ucigaşul! 
PHANOR 
O, taină-ntunecată! 


Tu, ucigaş nemernic, cunoaşte pe-al tău tată! 


SEIDE 
Cum? Cine? 
PALMIRA 
EI? 
SEIDE 
Mi-e tată? 

ZOPIRE 
O, zei! 

PHANOR 
Hercide pe moarte, 
Simţind clipa din urmă că nu mai e departe, 
Zărindu-mă Îmi strigă, c-o ultimă zvâcnire: 
„De mai e vreme-opreşte o grea nelegiuire, 
Fugi, lui Seide îi smulge pumnalul ucigaş! 
Al tainelor cumplite nefericit părtaş, 
Chiar Mahomet cu mâna-i mi-a rupt al vieţii fir, 
Aleargă, te grăbeşte, vesteşte-l pe Zopire 
Că fiu Seide îi este şi-i al Palmirei frate.” 


SEIDE 
Tul 
PALMIRA 
Frate al meu! 
ZOPIRE 


Copiii! O, zei, mi-aţi dat dreptate! 
O, fire milostivă! Ei sunt copiii mei! 
Nu m-aţi minţit voi, zeii, vorbindu-mi pentru ei! 
Mi-aţi luminat, voi, mintea. lar tu, Seide, copile, 
Ţi-a dat poruncă - cine? - să curmi a mele zile? 
SEIDE 
(aruncându-se la picioarele lui Zopire) 
Chemarea datoriei şi-a seminţiei mele, 
Apoi recunoştinţa, credinţa, toate-acele 
La care omenirea se-nchină-adânc, smerită, 
M-au îmboldit la fapta cea mai nelegiuită. 
Pumnalul ăsta dă-mi-l în mâna-mi ticăloasă! 
PALMIRA 
(În genunchi, oprind braţul lui Séide) 
Ah, tată, ah, stăpâne, cu lama lui tăioasă 
Tu pieptul mi-l străpunge cu fieru-nsângerat! 
La mişeleasca faptă doar eu l-am îndemnat. 
lubirea blestemată ce-i împotriva firii, 
Incestul, era preţul sortit nelegiuirii. 

SEIDE 
Nici cerul n-are-osândă cum drept ni se cuvine. 
Loveşte-ţi ucigaşii! 

ZOPIRE 

(îmbrăţişându-i) 

Copii, veniţi la mine! 
S-amestece vru cerul şi să-mi trimită mie 
De-a valma grozăvia şi marea bucurie. 
Oricum mi-e soarta, fie ea binecuvintată! 
Eu mor, dar voi trăi-veţi! Mi-e inima-mpăcată! 
O, voi, pe care astăzi, murind, v-am regăsit, 
Seide şi tu Palmira, pe numele sfinţit 
Al firii, pe-al meu sânge, pe voi, pe moartea mea 
Juraţi-mi răzbunare! Pe voi vă răzbunaţi! 
Mă răzbunaţi pe mine, dar viaţa v-o cruţaţi! 
Apropiat e ceasul când, fiule, războiul 
Va-ncepe iar şi iarăşi ne vom găsi în toiul 
Încăierării. Însă de-atâta chin şi silă 
Chiar zeii mei din ceruri au fost cuprinşi de milă. 
Şi braţul tău năprasnic n-a săvârşit omorul 
Decât pe jumătate. În zori de zi, poporul, 
Chemat de al meu sânge aici, răzbunător, 
Va şti să pedepsească cumplit pe trădător! 
Să aşteptăm deci clipa! 

SEIDE 
Fug, nu mai zăbovesc, 
Alerg să spintec monstrul şi moartea să-mi grăbesc! 


Să-mi dau pedeapsă dreaptă, iar ţie, răzbunare! 
SCENA VI 


Zopire, Side, Palmira, Omar, alaiul 
OMAR 
Seide să fie-ndată legat şi pus în fiare! 
Toţi pe Zopire grijiţi-l! Căci Mahomet venit e 


Numai ca să răzbune credinţe pingărite! 

ZOPIRE 
O, zei! Ce fărădelege! Adevărat să fie? 
SEIDE 
EI, Mahomet, cutează a-mi da pedeapsă, mie? 
PALMIRA 
Ei, cum? După omorul ce-ai poruncit, viclean, 
Cutezi a da pedeapsă, tu, crâncenul tiran? 
OMAR 
N-a fost nicio poruncă. 
SEIDE 
E dreaptă-aşa răsplată 
Credinței ce se lasă prea lesne Înşelată. 
OMAR 
Ostaşi, urmaţi porunca ! 
PALMIRA 
Nu! Staţi! 
(Către Omar.) 
Curtean perfid! 
OMAR 
Tu, doamnă, te supune de-ţi este drag Side! 
Profetul te-ocroteşte şi furia lui dreaptă, 
Trăsnind în cale-i totul, te cruţă. El te-aşteaptă. 
Urmează-mă deci, doamnă, pân’ la slăvitul rege. 
PALMIRA 
Trimite-mi, Doamne, moartea de chin să mă dezlege! 
(Palmira şi Seide sunt scoşi afară.) 
ZOPIRE (lui Phanor) 
Mi i-au luat, o, ceruri! O, tată oropsit! 
De mii de ori pumnalul fu mai puţin cumplit! 
PHANOR 
Mijeşte ziua. lată, mulţime din popor, 
Cu armele în mână îţi vine-n ajutor. 
Supuşii tăi spre tine dârz calea şi-o deschid. 
ZOPIRE 
Cum? auzit-am bine? E fiul meu, Seide? 
PHANOR 


Nu te-ndoi de asta. 

ZOPIRE 
Vai! înţeleaptă fire, 
Cum poţi tu să-ngădui aşa nelegiuire? 
Hai, paşii mi-i ajută! Eu mor. Puternici zei, 
De-atâta barbarie scăpaţi-i pe ai mei, 
Pe amândoi copiii pe care îi iubesc 


Şi care a mea viaţă năprasnic mi-o răpesc! 

ACTUL AL CINCILEA 


SCENA | 


Mahomet, Omar, în fund alaiul lor 

OMAR 

Zopire este pe moarte. Mulțimea năucită 

Din ţărnă îşi ridică iar fruntea îndârjită. 

Cu-ai tăi profeţi de-a valma eu nu-ncetez să-nşir 

Blesteme pentru cel ce-ucise pe Zopire. 

Aici vestim norodul de furii-ntărâtat 

Că pentru tine-i braţul de Domnul înarmat, 

lar dincolo, cu geamăt, vorbim de răzbunare 

Şi lăudăm dreptatea şi marea-ţi îndurare; 

Ne-ascultă pretutindeni, se pleacă l-al tău nume, 

lar ceata răzvrătită, câţiva încurcă-lume 

Nu sunt decât un vuiet de mânioase valuri 

Ce pier în vijelie izbindu-se de maluri, 

Când liniştea domneşte în cer, gonind furtuna. 
MAHOMET 

Să tacă-aceste valuri vreau, pentu totdeauna! 

Ai poruncit tu oare ca oştile-mi viteze 

Să vină mai aproape de-aceste metereze? 

OMAR 

Mărşăluit-au noaptea întreagă spre cetate; 

Osman le-aduse-ncoace pe drumuri neumblate. 
MAHOMET 

Pe oameni trebuie să-i ţii cu bici întruna 

Sau să le-nşeli credinţa, momindu-i cu minciuna. 

Seide nici azi nu ştie că-n oarba lui mânie 

Şi-a spintecat chiar tatăl cu-atâta mişelie? 

OMAR 
Cine-ar putea să-i spună? O veşnică uitare 
Peste Hercide s-aşterne şi pe-a lui taină mare. 


Seide o să-l urmeze căci moartea i-a-nceput 

Unealta răzbunării nu mai e de temut. 

„Tu ştii că-i curge-n sânge, cu mâna lui turnată, 

Otrava care-n cupă i-a fost amestecată. 

Asupra lui pedeapsa căde-a-nainte chiar 

De a-şi ucide tatăl, târându-l la altar. 

Pe când vâra pumnalul În pieptul unui tată, 

El şi purta în vine chiar moartea-i ne-ndurată. 

În temniţă-şi aşteaptă sfârşitul, plin de groază. 

Am pus-o pe Palmira sub cea mai aspră pază; 

Ea ale tale țeluri, le va sluji de-aproape 

Şi ţi se va supune vrând pe Side să-l scape. 

l-am picurat nădejdea-n iertarea lui Seide! Tăceri sfioase gura ei încă i-o 

închid 

Să te slăvească veşnic e inima-i menită 

Nici a crâcni în taină n-ar cuteza, smerită. 

Legiuitor şi rege, profet al ţării tale 

Îţi va-mplini Palmira a vieţii dulce 'cale. 

În faţa ta i-adusă cu suflet tremurând. 
MAHOMET 


Adună-mi căpitanii şi-ntoarce-te zburând! 
SCENA II 


Mahomet, Palmira, cu alaiul rânduit) 

PALMIRA 
Ah, unde sunt, o, ceruri! 

MAHOMET 
Fii mai puţin uimită! 
Acestui neam şi ţie vi-e soarta cântărită. 
lar marea întâmplare ce vâră groaza-n tine 
O taină e, Palmira, doar Intre cer şi mine. 
În fiarele robiei n-ai să mai fii vreodată. 
Eşti liberă aicea, ferice, răzbunată. 
Tu pe Seide nu-l plânge şi lasă-n mâna mea 
A oamenilor soartă, s-o cumpănească ea. 


De-a ta te Îngrijeşte! 

Şi dacă Îmi eşti dragă 

Şi Mahomet voit-a pe tine să te-aleagă, 

Asupra ta lăsându-şi privirea de părinte, 

O soartă mai Înaltă, mai mândră - ia aminte! 

- Te-aşteaptă poate, dacă asculţi a mea povaţă: 
La culmile măririi râvneşte îndrăzneață! 

Seide şi ceilalţi oameni să-ţi ias-acum din minte, 
Să uiţi de ale tale trecute simţăminte, 

Privind acele piscuri semeţe către care 

Nici gândul tău vreodată n-ar fi-ndrăznit să zboare. 
Din inimă răspunde la marea-mi bunătate. 

lar legi când voi da lumii, supune-te În toate! 
PALMIRA 

Ce-aud? Ce legi! o, ceruri! Şi ce mărinimie! 

De cel mânjit de sânge mă lepăd pe vecie! 
înşelător şi gâde care-ai făcut să piară 

Pe toţi ai mei, această din urmă grea ocară 
Lipsea durerii mele, lipsea turbării tale. 

Ah, iată deci profetul primit cu osanale, 
Profetul sfânt şi zeul pe care l-am slăvit 

Şi regele pe care, supusă, l-am slujit! 

Prin uneltiri ascunse, cu vorba ta vicleană, 

Din două inimi bilnde şi fără de prihană 

Tu ai făcut, nemernic, doi ucigaşi de tată! 
Ademenind plăpânda-mi juneţe-ngenuncheată 
Ţinteşti, mânjit de sânge, să ai a mea iubire, 
Dar nu ţii Încă prada, râvnita cucerire. 
Minciuna-i sfâşiată şi coace răfuiala: 

Auzi această larmă? auzi vuind răscoala? 

Te urmăreşte tata din umbra grea a morții; 
Norodul se ridică. L-auzi, În faţa porţii, 

Venind cu arma-n mână să m-apere pe mine? 
Cu braţul său va smulge din ghearele haine 
Ale turbării tale pe o neprihănită, 

Şi mâna mea, dea Domnul, să sfâşie, cumplită, 


Afurisita-ţi coastă, şi-n sângele-alor tăi, 


Morți sub a mea privire, să-not şi să mă-mbăi, 
lar Asia, Medina şi Mecca, în mânie, 
Să pedepseasc-atâta vicleană silnicie; 
Şi lumea pustiită, de tine Înşelată, 
Roşind în lanţ să-l frângă, să fie răzbunată! 
Credinţa ce minciunii i-a dat înscăunare 
Stârnească scârba lumii prin veacuri viitoare, 
lar iadul ce-l arată răcnirea-ţi arţăgoasă 
Celui ce se-ndoieşte de legea-ţi ticăloasă, 
Un iad ce-aicea este, lăcaş de chin şi moarte, 
Gătit e pentru tine, de el doar să ai parte! 
Aceste simţăminte pe drept ţi se cuvin, 
Urări şi jurăminte pe care ţi le-nchin. 
MAHOMET 
C-am fost trădat văd bine, dar orice-ar fi să fie 
ŞI, -oricine-ai fi, te pleacă la falnica-mi domnie! 
În inima mea, află... 
SCENA III 
Mahomet, Palmira, Omar, Ali, alaiul 
OMAR 
Se ştie tot, stăpâne. 
Hercide pe patul morţii a mai putut să-ngâne, 
Dezvăluindu-şi taina. Poporul s-a lrezit, 
A scos pe cei din teinniţi, la arme a pornit. 
Răscoala clocoteşte şi o smintita gloată 
Urlând străbate-oraşul În larmă dezmăţată, 
Cu leşul plin de sânge al şeicului lor. 
Seide se află-n frunte; cu glas tânguitor 
El întărâtă gloata chemând-o să răzbune 
Ast trup scăldat În sânge şi-n juru-i vrea s-adune 
Pe toţi la luptă dârză cu crâncenul vrăjmaş. 
Seide jeleşte-ntruna, strigând: „Sunt ucigaş!” 
Durerea-l ţine-n viaţă şi patima îl mână; 
Pe mintea-i răzbunarea e singura stăpână. 
La dumnezeul cărui te rogi scrâşnesc cu ură; 
Urâţi sunt şi profeţii, iar legea ta o-njură. 


Chiar cei ce-urmau la noapte În Mecca-nfricoşată 
Să ne deschidă poarta, să intre oastea toată, 
Sunt beţi de-obşteasca ură, purtându-ţi cruntă pică, 
Şi deznădăjduitele braţe îşi ridică 
Asupra ta, cu strigăt răzbunător de moarte. 
PALMIRA 
O, Doamne, nimiceşte-l şi-ajută mai departe 
Pe cei fără de vină. Loveşte-l nemilos! 
MAHOMET 
(către Omar) 
De ce ţi-e teamă? Spune! 
OMAR 
Prieten credincios, 
Cu alţii laolaltă şi neavând nici unii 
Vreo teamă să dea lupta, ţinându-i piept furtunii, 
Dar prea slabi ca să-nfrunte năprasnica viitoare, 
Vin toţi cu ne-nfricare să-ţi moară la picioare. 
MAHOMET 
Eu singur am să-i apăr. Veniţi în jurul meu 


Şi veţi afla ce rege vă dete Dumnezeu! 
SCENA IV 


Mahomet, Omar, alaiul lor de o parte; 
Seide şi poporul de cealaltă parte. 
La mijloc Palmira 
SEIDE 
(cu un pumnal în mână, dar de pe-acum sleit de urmările otrăvii) 
Norod, răzbună-mi tatăl! 
Doboară trădătorul! 
MAHOMET 

Norod născut s-asculte, urmează-ţi domnitorul! 

SEIDE 
Nu-l ascultați pe monstrul Urmaţi-mă! 
O, zei, Ce nor de ceaţă deasă căzu pe ochii mei! 

(Face câţiva paşi, se clatină.) 

ÎI voi izbi... 
O, ceruri... mă sting... 
MAHOMET 
E-a mea izbânda! 
PALMIRA 
(alergând către Side) 
Ah, frate, hărăzită îţi fuse doar osânda 
Să verşi numai un sânge, al bietului tău tată? 
SEIDE 
Mă duc spre el... ah, nu pot... 
Ce zeu vru să m-abată? 
(Cade în braţele alor săi.) 
MAHOMET 
Aşa tot Îndrăzneţul să-mi tremure în faţă! 
Mânaţi de patimi oarbe, voi, liotă semeaţă, 
Zbierind răzbunătoare, voi minţi necredincioase 
Care-ndrăzniţi asupră-mi blesteme ticăloase, 
Ast braţ, temut de-o lume, priviţi-l cu sfială, 
E-un braţ ce poate singur a voastră Îndoială 
S-o pedepsească. Domnul mi-a-ncredinţat doar mie 
Cuvântul său cel tainic, năprasnica-i mânie; 
De-aş vrea o răzbunare, o am la îndemână, 
Nenorociţi ce sunteţi! Pe toţi vă fac ţărână! 
Cunoaşteţi-vă legea şi pe profet, mai bine, 
lar Domnul fie jude Intre Seide şi mine! 
Dintre noi doi, Îndată, cel vinovat să moară! 
PALMIRA 
Ei, cum! lubite frate, o sângeroasă fiară 
Să aibă-atâta vrajă, vorbind ca un stăpân! 
Ei tremură-auzindu-l şi-ncremeniţi rămân 
Când el le poruncește, crunt zeu răzbunător! 
Şi tu, Seide! Cum tremuri pătruns de un fior! 
SEIDE 
(cade în braţele celor din jur) 
Pe fratele tău cerul îl pedepseşte greu; 


Nemernică mi-e fapta, deşi n-am vrut-o eu! 

În inimă zadarnic virtuțile veghează. 

Tu, ucigaşă fiară, să tremuri prins de groază, 

Când Domnul pedepseşte greşiţii noştri paşi! 

Tu vezi-l cu ce trăsnet izbeşte-n ucigaşi 

Cutremură-te! Braţu-i încearcă să doboare 

Şi pe-ale sale jertfe slujind neştiutoare. 

Pe ea, fereşte-o, Doamne, de moartea ce pândeşte! 
PALMIRA 

Vai, nu! Popor, nu este vreun zeu ce-l prigoneşte. 

Nu, negreşit otrava... 
MAHOMET 

(întrerupând-o şi vorbind poporului) 

Făpturi necredincioase, 

Să mai urziţi asupră-mi cu gânduri ticăloase! 

Cereasca răzbunare v-a lămurit de-ajuns: 

La glasul meu şi firea şi moartea au răspuns! 

Vrând moartea să m-ajute s-a şi supus chemării 

Punând pe fruntea-i pală pecetea răzbunării. 

Vă stă În faţă moartea şi-i gata să vă-nghită! 

Aşa vor şti vrăjmaşii mânia mea cumplită. 

Aşa voi da pedeapsă pentru greşeli smintite, 

Şi răzvrătiri ascunse, şi gânduri doar mâjite. 

lar dacă ziua asta, cu-al zorilor şuvoi, 

Şi pentru voi luceşte, dacă trăiţi şi voi, 

Nerecunoscătorii, cintaţi-i toţi osana 

Părintelui, acelui ce v-a făcut pomana, 

Şi alergaţi la templu să-ini potoliţi mânia! 

(Poporul se retrage.) 
PALMIRA 
(venindu-şi în fire) 

Opriţi! Acest sălbatic şi-a împlinit urgia 

Dând fratelui meu moartea-n vicleană otrăvire. 

Astfel, cumplită fiară, prin grea nelegiuire, 

Te-ai pus în răul cu zeii, tu cel hârşit în rele! 

Tu, ucigaş nemernic al seminţiei mele, 


Cu mâna ta îmi smulge şi cea din urmă rază! 

O, tristă-ntruchipare de dragoste şi groază, 
O, frate, vin cu tine... 
(Se aruncă în pumnalul fratelui ei.) 
MAHOMET 
Săriţi! Opriţi-o! 
PALMIRA 
Mor! 
N-am să-ţi mai văd obrazul mirşav amăgitor! 
Mor cu nădejdea-n zeul ce ţine cu dreptate 
Un viitor şi pentru făpturi nevinovate. 
Domneşte! Lumea este pentru tirani menită! 
MAHOMET 
Ah, moartea mi-a răpit-o... Tu, jertfa mea iubită! 
Mi-a fost răsplata smulsă a fărdelegii mele! 
Al vieţii sale duşman, biruitor în rele, 
Eu, cel atotputernic, eu sunt cel pedepsit! 
mai este deci căinţă! Dreptatea a venit! 
Nelegiuirea-n suflet mi-a pus deci crâncen chin! 
Prin lume-adus-am, Doamne, năpastă şi suspin, 
Slujindu-te pe tine cu moarte şi măceluri, 
l-ai fost a mea unealtă la nemiloase țeluri! 
Tu, cel târât de mine-n ocară şi blestem, 
Tu, cel de care şi-astăzi înfricoşat mă tem, 
Acum Îmi simt osânda când lumea mă slăveşte 
Şi-n van înfrunt mânia ce crâncen mă izbeşte. 
Cu scornituri viclene am înşelat pe-oricine 
Şi-acum încerc zădarnic să mă înşel pe mine. 
Năpăstuite-odrasle, şi tu ce le-ai fost tată, 
Jertfiţi turbării mele, vă răzbunaţi odată, 
Şi răzbunaţi pământul, şi cerul pângărit! 
Voi, smulgeţi-mi lumina acestui trai mânjit, 
Şi inima mi-o smulgeţi, o inimă vicleană, 
Făcută să urască, arzând ascuns, duşmană! 
lar Tu, stăpân din ceruri, inăbuşă-amintirea, 
Ruşinea să n-o afle, uimită, omenirea; 


Ascunde-mi slăbiciunea şi slava mi-o păstrează, 

Să cârmuiesc pământul, ca Dumnezeu, cu groază. 


Domnia mea sfârşeşte când lumea mai isteaţă 


În mine vede omul cu-adevărata-i faţă! 

